title: Sormilla laskeminen

text: Laskemalla oikealla kädellä luvut 1–4 sormilla ja "varastoimalla" luku 5 jättämällä peukalo pystyyn, voidaan jatkaa oikealla kädellä lukujen 6–9 laskemista oikean käden sormilla. Luku kymmenen näytetään vasemman käden etusormella. Vasen käsi menee sitten nyrkkiin ja jatkaa lukujen 11–19 laskemista ja ojennetuilla oikean käden etu- ja keskisormella näytetään 20. Näin voidaan jatkaa, kunnes kaikki 4 oikean käden sormea ovat pystyssä (40) ja korvata ne seuraavaksi peukalolla (50). Kun oikean käden peukalo on pystyssä, tarkoittavat ojennetut sormet lukuja 60–90. Yhdessä vasemman ja oikean käden sormilla voidaan esittää luvut 1–99.


title: Sormilla laskeminen

text: Vielä laajempi lukualue saadaan, kun käytetään molempia käsiä laskemiseen ja kootaan täydet kymmenet maahan piirretyillä viivoilla. Tämä ei ole enää puhdasta sormilla laskemista. Eräs Pohjois-Amerikan intiaaniheimo käytti myös sormen välejä laskemiseen.


title: Sormilla laskeminen

text: Joissakin kulttuureissa laskeminen aloitetaan nyrkistä, jolloin sormia avataan laskemisen edistyessä. Toiset taas aloittavat avonaisella kädellä, jolloin laskettaessa sormia suljetaan yksitellen nyrkkiin.


title: Sormilla laskeminen

text: Ykkönen eli aloitussormi voi olla vasemmassa tai oikeassa kädessä. Afrikan eri heimoilla se vaihtelee. Osa aloittaa vasemman käden pikkusormesta, toiset oikeasta etusormesta ja eräät harvat ryhmät oikeasta pikkusormesta. Peukalolla aloittavia ovat muun muassa inuitit, Väli-Amerikan ja eräät Amazonin viidakon alkuperäisheimot. Myös Pohjois-Saksassa, Pohjois-Ranskassa sekä Alankomaissa ja Belgiassa peukalolla aloittaminen on yleistä.


title: Sormilla laskeminen

text: Yleisin tapa lisätä lukuarvoa on taivuttaa koko sormi. Ilmaisuvoimaa voidaan vielä kasvattaa sallimalla sormille kolme asentoa: nyrkissä, puoliksi taivutettuna ja ojennettuna. Sormen kolmiarvoinen ilmaisu lisää lukujen esitystä arvaamattoman paljon, kun luvun esitystapaan luetaan mukaan myös sormien erityiset järjestykset.


title: Sormilla laskeminen

text: Antropologit ovat havainneet luonnonkansojen sanastossa merkittäviä eroavuuksia lukumäärien käsittelyssä. Esimerkiksi Australiassa eräällä aboriginaalien heimolla lukumääriä kuvasivat sanat "yksi" ja "monta". Kun kertoja esitti sanan monta, hän näytti sormilla montako hän tarkoitti.


title: Sormilla laskeminen

text: Zuni-intiaanit käyttivät sanoja "yksi" ja "kaksi" sekä rakenteellista tapaa kuvailla muut luvut. Lukujen 1–20 nimet olivat samat kuin sormilaskennassa oleva tilanne. Esimerkiksi luku 3 oli "há-i" eli "jakava sormi", luku 4 oli "a-wi-te" eli "kaikki sormet pystyyn nostettuina paitsi yksi" ja 10 eli "äs-tem-'thla" eli "kaikki sormet". Dene-intiaanit laskivat seuraavasti. Luku yksi oli "loppupää taivutettu", jolloin pikkusormi taivutettiin puoliksi. Luku kaksi oli "sitä on taivutettu vielä kerran", jolloin oli vastaavasti myös nimetön taivutettuna. Luku viisi oli "käteni on lopussa".


title: Sormilla laskeminen

text: Kuvaavia lukusanoja on jäänyt myös eurooppalaisiin kieliin. Esimerkiksi venäjän kielessä lukusana viisi on пять (eli translitteroinuna "piat") ja toisaalta "ojennettua kättä" kutsutaan sanalla "piast". Saksalainen sana kymmenen on "zehn", jota etymologit ovat liittäneet vanhaan sanaan "zehan" eli "zwei hände" eli "kaksi kättä".


title: Sormilla laskeminen

text: Binäärisormijärjestelmässä jokainen sormi on numeron 2 eksponentti eli binääriluku. Luvun lukeminen tapahtuu laskemalla pystyssä olevien sormien summa.


title: Sormilla laskeminen

text: Kun halutaan näyttää luku 1, nostetaan vasemman käden peukalo pystyyn ja muut sormet jätetään alas. Kun näytetään luku 2, nostetaan vain vasemman käden etusormi ylös. Luku 9 näytetään vasemman käden peukalolla ja nimettömällä (9 = 8 + 1) ja luku 274 vasemman käden etusormella ja oikean käden pikkusormella ja nimettömällä (274 = 256 + 16 + 2).


title: Siuronkoski

text: Siuronkoski on koski Nokian Siurossa. Siuronkoski kuuluu Kokemäenjoen vesistön Ikaalisten reittiin, joka on ollut yksi Suomen tärkeimpiä vaelluskalojen kutujokia. Kosken pituus Mahnalanselästä Kuloveteen on noin 200 metriä. Putouskorkeus on noin neljä metriä.


title: Siuronkoski

text: Siuronkosken yli kulkee 1902 rakennettu kivisilta. Ennen tätä paikalla oli myös kivisilta vuosina 1874–1899. Kosken yli kulkee myös Tampere–Pori-rata. Kosken yläpuolella on uimaranta. Satamia on ollut sekä kosken ylä- että alapuolella.


title: Siuronkoski

text: Siuronkoskea pitkin kulki vuosina 1870–1973 Turun ja Porin läänin ja Hämeen läänin raja. Ennen vuotta 1870 raja oli Tammerkoskessa. Vuoden 1973 alussa kosken länsipuolella ollut Suoniemen kunta liitettiin sen itäpuolella olleeseen silloiseen Nokian kauppalaan.


title: Siuronkoski

text: Vuonna 1903 haki Anton Elving lupaa perustaa Siuronkoskeen puuhiomon ja vesilaitoksen. Vesilaitoksen osalta hän sai päätöksen 24.10.1906. Nokia-yhtiö rakennutti koskessa sijaitsevan vesivoimalan 1900-luvun alussa. Nykyään voimalan omistaa perheyritys Virolan puutarha. Voimalalla säännöstellään Mahnalanselän korkeutta. Voimalassa on tehoa noin 0,7 [megawatti|MW]] , eikä se estä virkistyskalastusta.


title: Siuronkoski

text: Siuronkoski on Pirkanmaan suosituimpia koskikalastuspaikkoja. Kalapaikan erikoisuutena on toutain, muita kaloja ovat kuha, taimen ja kirjolohi. Kuha ja toutain lisääntyvätkin menestyksekkäästi kosken alueella. Taimenen poikastuotanto on kuitenkin jäänyt vähäiseksi vuoden 2011 kunnostuksesta huolimatta.


title: Siuronkoski

text: Siuronkoski on tunnettu suurista kaloistaan:


title: Baidoa

text: Baidoa () on kaupunki Somaliassa, 256 km luoteeseen Mogadishusta. Se on Bayn alueen pääkaupunki. Se toimi aiemmin maan väliaikaishallituksen pääkaupunkina.


title: Baidoa

text: Kesäkuussa 1999 Etiopian armeija valloitti kaupungin ajaen sieltä Eritrean tukeman sotaherra Hussein Aideedin. Sittemmin kaupungin hallinnasta taistelivat Rahanweynin vastarinta-armeijan (RRA) eri joukot. Entisen RRA:n puhemiehen Hasan Muhammad Nur Shatigududin ja pääsihteeri Shaykh Adan Madoben joukot valloittivat kaupungin Muhammad Ibrahim Habsaden joukoilta toukokuussa 2005. Somalian hallituksen parlamentti kokoontui siellä ensi kertaa 26. helmikuuta 2006.


title: Baidoa

text:
20. joulukuuta 2006 Islamilaisten oikeusistuinten liiton ja Somalian hallituksen joukot Etiopian panssarien tukemina ottivat yhteen 25 km luoteeseen Baidoasta.
Baidoa pysyi väliaikaishallituksen hallussa Etiopian ja Ugandan joukkojen avulla, kunnes al-Shabaab-liike otti sen haltuunsa tammikuun lopussa 2009.
Etiopian ja väliaikaishallituksen joukot valtasivat kaupungin helmikuussa 2012 ilman taisteluja.


title: Laila Pullinen

text: Laila Annikki Pullinen (vuodesta 1971 Pullinen-Ramsay; 21. heinäkuuta 1933 Terijoki – 4. marraskuuta 2015 Helsinki) oli suomalainen kuvataiteilija. Materiaaleina hän käytti lähinnä kiveä ja pronssia, mutta on kuuluisa myös räjäytystekniikalla reliefeiksi Montréalin maailmannäyttelyyn 1967 Outokummun tilaamina muokatuista kuparilevyistä - vaikka tämä vaihe kesti hänen urallaan alle puoli vuotta . Hän oli tunnetuimpia suomalaisia kuvanveistäjiä.


title: Laila Pullinen

text: Pullinen opiskeli Helsingissä Suomen taideakatemiassa (nyk. Kuvataideakatemia) 1953–1956, "Accademia Pietro Vanuccissa" Perugiassa vuonna 1958 ja "Accademia delle Belle Artissa" Roomassa 1961–1962. 1950-luvun loppupuolelta alkaen hänen töitään oli esillä kymmenissä näyttelyissä sekä Suomessa että ulkomailla. Tärkeimpien kotimaisten taidemuseoiden kokoelmiin kuuluu Pullisen töitä, minkä lisäksi niitä on ostettu myös muun muassa Vatikaanin taidemuseoon Roomaan sekä Kööpenhaminaan, Tukholmaan, Hampuriin ynnä muualle. Useita kymmeniä hänen veistoksiaan on nähtävissä myös monissa julkisissa ja yritysten tiloissa, esimerkiksi Helsinki-Vantaan lentoasemalla.


title: Laila Pullinen

text: Pulliselle myönnettiin Pro Finlandia -mitali vuonna 1969, ja hän oli Helsingin Juhlaviikkojen Vuoden taiteilija vuonna 1975. Pullisen töitä on vuodesta 1985 ollut pysyvänä näyttelynä esillä Nissbackan kartanon veistospuistossa Vantaalla. Laila Pullinen oli Helsingin Taiteilijaseuran puheenjohtaja 1968–1969. Suomen kuvanveistäjäliiton kunniajäseneksi Laila Pullinen kutsuttiin vuonna 1988; liiton puheenjohtaja hän oli 1990–1993. Vuosina 1990–1995 Pullinen toimi taiteilijaprofessorina. Helsingin Taiteilijaseura kutsui vuonna 2007 Pullisen ensimmäiseksi kunniajäsenekseen.


title: Laila Pullinen

text: Professorin arvonimi Laila Pulliselle myönnettiin 1995. Vuonna 2006 hänet promovoitiin Kuvataideakatemian kunniatohtoriksi.


title: Laila Pullinen

text: Pullinen kuului Maaliskuulaisten ryhmään, joka esiintyi ensi kerran yhteisessä näyttelyssä Helsingin taidehallissa 1964.


title: Veikko Pihlajamäki (kirjailija)

text:
Veikko Paavo Arvid Pihlajamäki (25. kesäkuuta 1921 Karkku – 20. joulukuuta 2006) oli tamperelainen kirjailija, ja viimeinen elossa ollut ns. Mäkelän piirin jäsen. Hänen tuttaviinsa kuuluivat muun muassa Väinö Linna ja Lauri Viita. Pihlajamäen ehdotuksesta Väinö Linnan "Sotaromaani" nimettiin "Tuntemattomaksi sotilaaksi".
__notoc__


title: CH Jaca

text: CH Jaca eli Club Hielo Jaca on espanjalainen jääkiekkoseura. Se tulee Jacan kaupungista. Seura on perustettu vuonna 1972 ja se pelaa maan pääsarjatasolla Superligassa. Se on myös kaikkien aikojen menestynein espanjalainen jääkiekkoseura.


title: Nokianvirta

text: Nokianvirta on Kokemäenjoen vesistöön kuuluva joki Nokialla. Se virtaa Tampereen Pyhäjärvestä Kuloveteen. Putouskorkeus on 20 metriä. Ennen Nokianvirtaa kutsuttiin myös Mäkijoeksi, mikä kuvasi hyvin sen vaikeakulkuisuutta. Nykyään Nokianvirrassa ei ole lainkaan koskimaisia osuuksia, mutta joki kulkee syvässä rotkossa. Jylhimmillään rotko on Melon voimalaitokselta alajuoksun suuntaan.


title: Nokianvirta

text: Valtatie 12 ylittää Nokianvirran sen niskalla vuonna 1961 valmistunutta Putaansiltaa pitkin ja Nokian eteläiset ja pohjoiset kaupunginosat yhdistävä Emäkoskentie virran puolivälin tienoilla vuonna 1957 valmistunutta Emäkosken siltaa eli Pitäjänsiltaa pitkin.


title: Nokianvirta

text: Nokianvirrassa, entisen Melon kapeikon kohdalla, sijaitsee vuonna 1971 valmistunut Melon voimalaitos, joka säännöstelee Pyhäjärven korkeutta. Voimalan omistaa nykyään Pohjolan Voima ja sen huipputeho 68 megawattia ja putouskorkeus 19,7 metriä.


title: Nokianvirta

text: Meloon on keskittynyt lähes koko Nokianvirran putouskorkeus, sillä Melon alajuoksun ja Kuloveden korkeusero on vain noin puoli metriä. Melo korvasi 1900-luvun alussa rakennetun Nokiankosken vesivoimalan, joka sijaitsi entisen sellutehtaan kohdalla lähellä Nokian keskustaa. Padon jäänteet ovat vielä selvästi nähtävissä Emäkoskentien sillalta.


title: Quan Chi

text: Quan Chi on kuvitteellinen henkilö Mortal Kombat -tappelupelisarjassa.


title: Quan Chi

text: Quan Chin menneisyys ei ole tiedossa, paitsi se, että hän oli kerran Netherrealmissa asuva oni, joka muutti muotoaan opittuaan taikuutta. Ollessaan Netherealmissa, hän tapasi Shinnokin, joka oli silloisen Netherealmin hallitsijan, Luciferin, kidutettavana. Saadakseen voimaa ja paikan Shinnokin rinnalla, Quan Chi avusti tätä langennutta jumalaa vapauttaen tämän kiduttajaltaan ja auttaen hänet uudeksi Netherealmin hallitsijaksi. He onnistuivat ja Shinnok antoi Quan Chille mahtavia voimia tehden tästä Netherealmin arkkivelhon.


title: Quan Chi

text: Kun Shang Tsung otti haltuunsa Suuren Kung Laon sielun tämän kuoltuan Goron käsissä, hän sai tietää Shinnokin kauan kadoksissa olleen amuletin sijainnin. Hän kuitenkin vaihtoi tämän tiedon Quan Chille, joka vastapalveluksena auttoi herättämään Sindelin henkiin, jotta Shao Kahn kykenisi valtaamaan Earthrealmin.


title: Quan Chi

text: Saatuaan tämän tiedon, Quan Chi teki sopimuksen Lin Kuei klaanin kanssa; hän tuhoaisi heidän vihollisensa, Shirai Ryu klaanin, jos saisi avustusta yhdeltä Lin Kuein sotureista, Sub-Zerolta. Quan Chi käski Sub-Zeroa tuomaan hänelle amuletin ja hän teki näin (tappaen samalla Hanzo Hasashin, tulevan Scorpionin) tietämättä Quan Chin motiiveista. Quan Chi ei kuitenkaa antanut amulettia Shinnokille, vaan piti sen itsellään ja antoi tälle kopion. Hieman myöhemmin Sub-Zero tapasi Quan Chin uudestaan, Raidenin käskettyä häntä hankkimaan amuletin takaisin, ja voitti hänet Sareenan avulla. Tämän jälkeen Quan Chi vietti aikaansa avustaen Shinnokia ja valmistellen heidän tulevaa hyökkäystään. Hän myös johti Brotherhood of the Shadow kulttia.


title: Quan Chi

text: Uskoessaan, että tarvitsisi vahvan soturin tappamaan alkuperäisen Sub-Zeron pikkuveljen (Scorpionin surmattua alkuperäisen), Quan Chi väitti, että nuorempi Sub-Zero oli tappanut Scorpionin perheen ja klaanin. Scorpion alkoi raivoissaan jahtaamaan Sub-Zeroa ja sai päihitettyä tämän, mutta ollessaan juuri viimeistelemässä tappoaan, Quan Chi ilmestyi ja paljasti hänelle, että oli itse oikea murhaaja. Vihoissaan Scorpion tarttui tähän velhoon, joka oli alkanut taikoa Scorpionia Netherealmiin ja vahingossa joutui itse tämän mukaan.


title: Quan Chi

text: Netherealmissa Quan Chi oli Scorpionin kidutettavana kunnes oni Drahmin ja Moloch löysivät heidät. He puolustivat Quan Chita ja vastapalvelukseksi Quan Chi lupasi auttaa heitä pakenemaan Netherealmista. Löytäessään portaalin Outworldiin, Quan Chi kuitenkin pakeni ilman tätä kaksikkoa, jättäen näille toiveen tappaa hänet. Tämä portaali vei hänet kauan unohduksissa olleen lohikäärmekuningas Onagan hautaan. Lukiessaan kuninkaan kirjoituksia, Quan Chi tajusi, että hänen armeijansa oli voittamaton ja se voitaisiin herättää henkiin. Hän päätti liittoutua Shang Tsungin kanssa ja lähti tämän palatsiin.


title: Quan Chi

text: Hän ei kuitenkaan ollut vielä turvassa Scorpionilta, vaan tämä oli seurannut häntä ja hyökkäsi Quan Chin kimppuun Shang Tsungin palatsissa. Voittaessaan Scorpionin Tsung vakuuttui hänen taidoistaan ja Quan Chi kertoi suunnitelmansa; Quan Chi avaisi "soulnadon" taivaisiin, mikä toisi Tsungille loputtomasti sieluja ja tämä voisi auttaa häntä herättämään Onagan armeijan. He aloittivat suunnitelmansa toteuttamisen ja muodostivat Deadly Alliancen.


title: Quan Chi

text: Ennen suunnitelmiensa toteuttamista heidän täytyi eliminoida kaksi heitä mahdollisesti vastustavaa henkilöä. He aloittivat Outworldin silloisesta hallitsijasta, Shao Kahnista, joka oli heikentynyt Earthrealmin valtauksen epäonnistuttua. Tsung esitteli hänelle Quan Chin ja vannoessaan uskollisuudenvalaa, he hyökkäsivät ja tappoivat Kahnin (joka myöhemmin paljastui klooniksi). Kano, Kahnin kenraali, joka oli todistanut murhan, liittyi kaksikkoon. Pian he matkustivat Earthrealmin Wu Shi akatemiaan, jossa Mortal Kombatin mestari, Liu Kang harjoitteli kataa. Kung Laon hahmossa, Tsung hiippaili hänen luokseen ja hyökkäsi. Samalla Quan Chi hyökkäsi Liun takaata yllättäen hänet iskullaan. Tämän jälkeen Tsung onnistui murtamaan hänen niskansa ja viemään hänen sielunsa. Palatessaan Outworldiin, he käskivät Kanon joukkojen määrätä kyläläisiä rakentamaan uuden palatsin "soulnadon" luokse.


title: Quan Chi

text: Quan Chi ei tiennyt, että Tsung oli tehnyt sopimuksen Drahminin ja Molochin kanssa, jotka olivat paenneet juuri Netherealmista. He olivat sopineet, että Quan Chin tehtyä oman osansa, kaksikko saisi kostaa tälle. Pian Raidenin johtama armeija hyökkäsi Deadly Alliancen kimppuun, mutta hävisi. Ainoastaan Bo' Rai Cho onnistui tehtävässää pelastaessaan Li Mein, joka oli aikaisemmin joutunut liittoutuman vangiksi ja hänen sielunsa oli annettu yhdelle Onagan sotureista.


title: Quan Chi

text: Raidenin hyökkäys meni täysin hukkaan. Quan Chi ja Shang Tsung löivät Kung Laon, Sonyan, Jaxin, Johnny Cagen ja Kitanan. Ainoastaan itse Raiden jäi jäljelle, mutta hänkin kukistui lopulta. Kaksikon voitto oli kuitenkin lyhyt, sillä voitettuaan, he kävivät toistensa kimppuun.


title: Quan Chi

text: Kaksikko taisteli kiivaasti, mutta Quan Chi voitti. Samalla heidän palatsiinsa astui uudelleensyntynyt Onaga, joka halusi Quan Chilla olleen Shinnokin amuletin. Quan Chi yritti pysäyttää hänet, muttei onnistunut. Myös Raiden ja Shang Tsung nousivat vielä taistoon mutteivat onnistuneet edes yhdessä. Raiden lopulta laukaisi kaikki voimansa tuhoten koko palatsin. Onaga jäi kuitenkin henkiin ja sai amuletin itselleen.


title: Quan Chi

text: Quan Chi oli mukana issa eikä ole tiedossa miksei hän tuhoutunut räjähdyksessä. Hänellä oli taas hallussaan Shinnokin amuletti ja hän muodosti uuden liiton Onagan, Shang Tsungin ja Shao Kahnin kesken. Hänen loppunäytössään, Quan Chi voittaa Blazen ja hänen maagiset taitonsa nousevat niin paljon, että hänen amulettinsa tuhoutuu. Samalla jumalat muuttavat hänet samaksi amuletiksi ja lähettävät ajassa taaksepäin siihen hetkeen, kun Shinnok löytää sen ensimmäisen kerran.


title: Quan Chi

text: Vuoden 2011 Mortal Kombat pelissä Quan Chi taisteli Liu Kangia ja Kung Laoa vastaan, mutta hävisi heille. Liu Kangin silminnähden tapettua Shao Kahnin, Quan Chi onnistui elvyttämään hänet loitsullaan. Quan Chi ehdottaa Shao Kahnille invaasiota Earthrealmiin ja kertoo hänelle herättäneensä Sindelin henkiin ja manipuloineensa hänet heidän puolelleen. Myöhemmin Quan Chi yrittää loitsullaan vangita kaikki Earthrealmin sielut, mutta Nightwolf esti sen. Raidenin saavuttua Netherrealmiin, hän ehdotti liittoa Shao Kahnia vastaan tarjoten hänelle kuolleiden Earthrealmin puolustajien sielut, mutta Quan Chi paljasti Shao Kahnin jo lahjoittaneen sielut hänelle tehden heistä orjiaan määräten heidät Raidenin kimppuun, mutta Raiden onnistuu kukistamaan heidät. Quan Chi paljastaa Raidenille Shao Kahnin ilmestyvän pian Earthrealmiin portaalin kautta, jolloin Raiden tajuaa lopulta näkynsä merkityksen. Raidenin kukistettua Shao Kahnin lopullisesti Vanhimpien Jumalten avulla, Quan Chi nähdään keskustelevan Shinnokin kanssa mahdollisesta suunnitelmasta Earthrealmin valloittamiseksi. Quan Chi kuolee Mortal Kombat X -pelissä Scorpionin tapettua hänet.


title: Lakshmi

text: Lakshmi tai Laxmi on hindulaisten rikkauden, valon ja tiedon jumalatar. Toissijaisesti hän on myös onnen, kauneuden ja hedelmällisyyden jumalatar. Usein Lakshmi yhdistetään väärin vain rahaan. Häneltä pyydetään onnea perheelle, ystäville, avioliitolle, lapsille, sekä ruokaa, rikkautta, kauneutta ja terveyttä, joten hän on hyvin suosittu jumalatar.


title: Lakshmi

text: Lakshmi tunnetaan myös kaikkeuden äitinä ja hän on myös Vishnun Shakti. Lakshmi on siis Vishnun puoliso, ja hänen ruumiillistumansa, eli avataar. Sita on naimisissa Vishnun ruumiillistuman Raman kanssa, Rukmini on naimisissa Vishnun ruumiillistuman Krishnan kanssa (tosin Krishnan puolisona useimmin esitetään Radha), ja Alamelu on naimisissa Vishnun ruumiillistuman Venkateshwaran kanssa.


title: Lakshmi

text: Lakshmi yhdistetään usein voimakkaasti lootus-kukkaan ja siten aitouteen ja hengelliseen voimaan. Hänet kuvataan usein lotuksen päällä istuvana naisena, jolla on neljä kättä, hienoja asuja ja arvokkaita koruja. Hindut juhlivat Lakshmia, kuten jumalattaria ylipäätään, eniten valon juhlassa (Diwali), jolloin ihmiset asettavat pieniä lamppuja kotinsa ulkopuolelle toivoen hänen saapuvan ja siunaavan heidät. Uskotaan, että Lakshmi saapuu vain puhtaisiin taloihin, joissa asuu ahkeria ihmisiä.


title: Stewart SF02

text: Stewart SF02 oli Alan Jenkinsin suunnittelema auto, jolla Stewart-talli kilpaili Formula 1 -kaudella 1998. Autoa ajoivat Rubens Barrichello ja Jan Magnussen, jotka molemmat olivat tallissa toista vuotta. Magnussen sai kuitenkin potkut Kanadan Grand Prix'n jälkeen, ja hänet korvasi hollantilainen Jos Verstappen.


title: Stewart SF02

text: Auto valmistui myöhässä, eikä sitä ehditty testaamaan tarpeeksi. Tämän takia viimevuotiset luotettavuusongelmat olivat yhä tallin riesana, vaikkeivat ne olleetkaan yhtä pahoja kuin edellisen kauden SF01-autossa. SF02:lla onnistuttiin ajamaan kolmasti pisteille.


title: Stewart SF02

text: Talli sijoittui valmistajien MM-sarjassa kahdeksanneksi ja saavutti viisi MM-pistettä.


title: Sita

text: Sita on hindulaisuudessa jumalatar, Lakshmin ruumiillistuma, joka edustaa esimerkillistä naiseutta ja vaimoa. Sita on yksi päähenkilöistä Ramayanassa, joka on nimetty hänen puolisonsa Raman mukaan. Kertomuksessa Sita lähtee palatsista rikkauksien keskeltä Raman mukaan pakomatkalle, koska kokee sen vaimon tehtäväksi, asuen metsässä, mistä hänet kuitenkin kidnapataan. Sitaa pidetään vankeudessa, koska hän ei suostu Ravanan puolisoksi, vaikka tarjolla olisi rikkauksia ja vaikutusvaltaa. Hän säilyttää myös mielensä puhtauden eikä koskaan horju uskollisuudessaan.


title: Sita

text: Rama lähettää Hanumanin etsimään ja pelastamaan puolisoansa, joka ei kuitenkaan suostu palaamaan Hanumanin mukana. Lopulta Rama itse pelastaa puolisonsa suuren taistelun jälkeen.


title: Sita

text: Rakkaudestaan huolimatta Rama ei kuitenkaan voi huolia Sitaa takaisin, koska on hallitsija, eikä usko kansan hyväksyvän tällaista tekoa. Sita todistaa hyvyytensä kansalle ja puolisolleen astumalla tuleen, joka ei polta häntä hänen hyvyytensä takia.


title: Sita

text: Kertomusta ja Sitan toimintaa käytetään nykyään esimerkkinä, jonka mukaan nuoret intialaiset tytöt kasvatetaan.


title: Juan María Bordaberry

text: Juan María Bordaberry Arocena (17. kesäkuuta 1928 Montevideo, Uruguay – 17. heinäkuuta 2011) oli uruguaylainen poliitikko, presidentti 1972–1973, jonka jälkeen hän kaappasi vallan ja hallitsi diktaattorina vuoteen 1976.


title: Juan María Bordaberry

text: Bordaberry syntyi varakkaaseen karjatilallissukuun ja opiskeli lakia Montevideossa tasavallan yliopistossa ja jatkoi perheensä liiketoimia isänsä kuoleman jälkeen. Politiikkaan hän lähti maan talouden kärsittyä hintojen alenemisen vuoksi.


title: Juan María Bordaberry

text: Hänet valittiin senaattiin 1963–1965 oikeistolaisen Partido Nacionalin (valkopuolue) listalta. Vuonna 1964 hän perusti oman "Liga Nacional de Accion Ruralistastansa", joka liittyi 1969 punapuolueeseen. Samana vuonna hänet nimitettiin hallitukseen, jossa hän oli muun muassa maatalousministerinä 1969–1971.


title: Juan María Bordaberry

text: Bordaberry valittiin presidentiksi 1971 kesken kriisin, jota sävytti terrorismi ja talouskriisi. Hän astui virkaan maaliskuussa 1972 ja turvautui autoritaarisiin konservatiivisiin voimiin nimittäen asevoimien edustajia hallituksensa johtopaikoille. Äärioikeiston ja asevoimien painostuksesta kidutus sallittiin ja kansalaisoikeuksia kavennettiin. Vuodessa Tupamaros-sissien vastarinta heikkeni merkittävästi ja sen johtajat tuomittiin. Bordaberry teki verettömän vallankaappauksen 27. kesäkuuta 1973, jolloin hän hajotti kongressin ja kielsi ammattiliitot. Puolueet kiellettiin seuraavana vuonna ja 1975 maassa säädettiin uusi korporatismista vaikutteita saanut perustuslaki. Armeija poisti Bordaberryn vallasta 1976. Erottamisensa jälkeen hän palasi karjatilalleen. Sotilasjuntta hallitsi maata vuoteen 1985.


title: Juan María Bordaberry

text: Tabaré Vázquezin vasemmistolaisen hallituksen myötä maassa alettiin tutkia ihmisoikeusrikkomuksia Bordaberryn diktatuurin aikana. 17. marraskuuta 2006 Bordaberry ja hänen entinen ulkoministerinsä Juan Carlos Blanco asetettiin kotiarestiin neljästä 1976 Buenos Airesissa tehdystä salamurhasta osana operaatio Cóndoria. Uhreihin kuuluivat maapaossa olleet kongressimiehet Zelmar Michelini ja Héctor Gutiérrez Ruiz. Vuonna 1989 säädetyn armahduslain ei katsottu koskevan murhia. Bordaberry tuomittiin 30 vuoden vankeuteen, mutta hänet siirrettiin ikänsä vuoksi vuotta myöhemmin kotiarestiin. Hän kuoli kärsiessään rangaistustaan 83-vuotiaana.


title: Potku

text: Potku tarkoittaa seuraavia asioita:


title: Potku (Utajärvi)

text: Potku on pieni Sanginkylään kuuluva sivukylä Utajärven kunnassa Pohjois-Pohjanmaan maakunnassa.


title: Potku (Utajärvi)

text: Potku sijaitsee Potkunjoen varrella, noin yhdeksän kilometriä eteläkaakkoon Sanginkylästä ja noin 20 kilometriä itäkoilliseen Utajärven keskustaajamasta. Kylä kuuluu Sanginkylän koulupiiriin. Potkulle lähtee maantie Yli-Utoksen suuntaan seututie 837:ltä risteävältä tieltä. Potkuntie, joka päättyy Potkun taloon, on noin 8,5 km pitkä ja viivasuora. Tie ylittää Utosjoen Aution kylän kohdalla. Potkuntie jatkuu Henttulan tienä joen yli, mutta siltä ei ole jatkoyhteyttä pohjoiseen Yli-Utokselle päin eikä myöskään itään ja etelään, jossa iso Säippäsuo erottaa Potkun Utajärven Naamankylästä.


title: Potku (Utajärvi)

text: Potku on Sanginkylän Utosjokivarren alueen vanhoja asuinpaikkoja. Potkun eli Ojanperän talo oli pitkään autio, samoin kuin muutamat muut asuinpaikat, ja siitä on ehkä naapurikylä Autio saanut nimensäkin. Potkulla on nykyään yhä muutamia asuttuja taloja, joissa harrastetaan maataloutta, sekä matkan varrella Pelkosen lomamökit Autionkylässä. Jokivarressa on kesämökkejä, mutta sekin on asumaton Potkuntien päästä Ala-Potkunjärvelle saakka, ellei Vaalan Paatinjärven asutusta Otermalla oteta huomioon.


title: Annelies Maas

text: Annelies Maas (s. 25. tammikuuta 1960 Wageningen, Gelderland) on alankomaalainen uimari, joka saavutti vapaauintiviestissä olympiapronssia 1980 ja 200 metrin vapaauinnissa MM-pronssia 1982.


title: Annelies Maas

text: Maas kilpaili olympialaisissa Montrealissa 1976 ja Moskovassa 1980. Montrealissa hän sijoittui neljänneksi 200 metrin vapaauinnissa ja 4 × 100 metrin vapaauintiviestissä sekä seitsemänneksi 400 metrin vapaauinnissa. Moskovassa hän saavutti pronssimitalin 4 × 100 metrin vapaauintiviestissä; joukkueessa uivat myös Conny van Bentum, Reggie de Jong ja Wilma van Velsen. Lisäksi hän sijoittui 400 metrin vapaauinnissa kuudenneksi.


title: Annelies Maas

text: MM-kilpailuissa 1978 Maas sijoittui 200 metrin vapaauinnissa neljänneksi, 800 metrin vapaauinnissa viidenneksi ja 400 metrin vapaauinnissa kuudenneksi. Vuoden 1982 MM-kilpailuissa hän saavutti pronssia 200 metrin vapaauinnissa ja sijoittui neljänneksi 400 metrin vapaauinnissa.


title: Annelies Maas

text: Vuoden 1977 EM-kilpailuissa Maas saavutti neljä mitalia: hopeaa 400 metrin, 800 metrin ja 4 × 100 metrin vapaauinneissa sekä pronssia 200 metrin vapaauinnissa.


title: Kuivanen

text: Kuivanen voi tarkoittaa seuraavia:


title: Mortal Kombat: Deadly Alliance

text: Mortal Kombat: Deadly Alliance (alun perin Mortal Kombat V: Vengeance tai Mortal Kombat 5) on Midwayn kehittämä ja julkaisema tappelupeli, joka julkaistiin Xbox, PlayStation 2, Nintendo GameCube ja Game Boy Advance konsoleille 20. marraskuuta 2002. Peli kuuluu Mortal Kombat pelisarjaan.


title: Turkmenistanin demokraattinen puolue

text: Turkmenistanin Demokraattinen Puolue (TDP) ("Türkmenistanyň Demokratik partiýasy") on suurin ja ainoa Turkmenistanissa toimiva poliittinen puolue. Puolueen johdossa toimi Turkmenistanin ensimmäinen presidentti Saparmurat Nijazov kuolemaansa saakka 2006. Ennen vuotta 1991 puolue tunnettiin Turkmenistanin kommunistisena puolueena.


title: Turkmenistanin demokraattinen puolue

text: Turkmenistanissa oli syksyn 2008 uuteen perustuslakiin asti voimassa yksipuoluejärjestelmä ja oppositiopuolueet olivat kiellettyjä.


title: Ramayana

text: Ramayana on eepos ja yksi muinaisen Intian tärkeimmistä teoksista. Teos on saanut nimensä yhdeltä päähenkilöistä, jumala Ramalta ja sen legendaarinen kirjoittaja on runoilija Valmiki. Ramayana lienee saanut alkunsa ennen ajanlaskun alkua. Teos koostuu 24 000 kaksirivisestä säkeestä. Päähenkilöt ovat Rama, Sita, Lakshmana, Bharata, Hanuman ja Ravana, jotka kaikki ovat merkittäviä hahmoja Intian kulttuurissa. Teos on levinnyt Intiasta myös laajalle alueelle muualla Aasiassa. Ramayanalla on ollut merkittävä vaikutus myös alueen taiteeseen.


title: Ramayana

text: Ramayana on peräisin Intian alueelta ja se alkoi muotoutua ennen ajanlaskun alkua todennäköisesti 300-luvun eaa. jälkeen. Ramayanan varhainen versio kirjoitettiin sanskritiksi ja sen kirjoittajana pidetään yleensä runoilija Valmikia. Todellisuudessa teoksella lienee olleen useita eri tekijöitä, joiden tarinoita on koottu yhteen. Kun teos levisi sittemmin Intiassa, siitä kehittyi myös useita eri paikallisia versioita. Yksi tunnetuimmista muunnelmista on 1500-luvulta peräisin oleva Tulsidasin Ramayana Pohjois-Intiasta. Ramayana levisi myös Intian ulkopuolelle, kuten Kaakkois-Aasiaan, Nepaliin, Assamiin, Sri Lankalle ja myös islamilaisen maailman alueelle Kashmiriin, Pakistaniin ja silkkitietä pitkin myös Keski-Aasiaan. Teoksen levitessä sen tarina käännettiin monille paikallisille kielille, kuten tamiliksi ja bengaliksi. Monissa tapauksissa käännökset ovat kieliensä oman kirjallisuuden merkkiteoksia. Teos oli suosittu Suurmogulien valtakunnan kaudelta 1500-luvulta eteenpäin ja monet ajan intialaiset taiteilijat esittivät sen kohtauksia maalauksissaan.


title: Ramayana

text: Ensimmäiset viittaukset teokseen Kaakkois-Aasiasta ovat 600-luvulta ja peräisin Champan kulttuurista. Viittauksia teokseen löytyy myöls alueen temppeleistä esimerkiksi Angkorista ja Jaavalta 800-luvulta. Jaavalla sai alkunsa lyhennelmä "Kakawin Ramayana", joka levisi edelleen Balille. Thaimaassa thait omaksuivat perinteen khmereiltä Ayutthayan vallattua Angkorin 1400-luvulla. 1700–1800-luvuilla sai alkunsa Thaimaan "Ramakien" ja khmerit loivat samaan tapaan omankielisen teoksensa "Ramker". Malakan niemimaalla teos sai vaikutteita islamista ja alueen "Hikayat Seri Rama" on alkuperäistä maallisempi. Ramayana tunnetaan myös Filippiinien muslimivähemmistön keskuudessa ja Burmassa paikallinen "Pra Lak Pra Ram" omaksuttiin Ayutthasta.


title: Ramayana

text: Ramayana kertoo kruununprinssistä nimeltä Rama, joka on myös Vishnu-jumalan inkarnaatio. Rama menee naimisiin prinsessa Sitan kanssa ja Raman isä kaavailee aluksi antavansa valtakuntansa Ramalle. Erään sivuvaimon juonittelujen takia valtaistuin päätyy kuitenkin toiselle pojalle ja Rama karkotetaan kahdeksitoista vuodeksi metsään. Metsässä Raman mukana ovat Sita ja Raman velipuoli Lakshmana. Karkotetut viettävät metsässä rauhallista elämää kesyttäen paikallisia villieläimiä. Lopulta kuitenkin Lankan saaren demonikuningas Ravana yrittää ryöstää kauneudestaan kuuluisan Sitan itselleen. Kultaiseksi peuraksi naamioitunut Ravanan demonikätyri saapuu Raman leiriin, jossa Sita pyytää Ramaa pyydystämään peuran. Rama lähtee peuran perään jättäen Lakshmanan vartioimaan Sitaa. Peura johdattelee Raman kauas leiristä, kunnes Rama päättää haavoittaa sitä nuolella. Osuma on kuitenkin tappava ja kuolemaisillaan oleva demoni huutaa Raman ääntä matkien apua. Huudon leiriin kuullut Sita vaatii Lakshmanaa lähtemään Raman avuksi ja tämän poistuessa paikalle saapuu viisaaksi erakoksi naamioitunut Ravana. Ravana kaappaa Sitan ja lentää Lankan saarelle.


title: Ramayana

text: Rama ja Lakshmana saavat tietää Ravanan siepanneen Sitan. Heidän autettuaan viidakon apinoiden valtakunnan hallitsijaa vastustajaansa vastaan apinakuningas lupaa auttaa heitä Sitan pelastamisessa. Kuninkaan neuvokas valkoinen apina Hanuman lähetetään tiedusteluretkelle Lankan saarelle. Hanuman tapaa saarella Sitan ja kertoo tälle Raman valmistelevan pelastusretkeä. Hanuman jää sitten saaren demonien vangiksi, jotka päättävät polttaa tämän roviolla. Hanuman käyttää taikavoimia päästäkseen pakoon roviolta ja käyttää palavaa häntäänsä sytyttäen Ravanan puutarhan tuleen. Myöhemmin Rama, Lakshmana ja Hanuman hyökkäävät Lankaan tukenaan apinoiden armeija. Seuraa pitkä taistelu, jonka lopuksi Rama viimein voittaa Ravanan. Taistelun jälkeen Rama ja Sita palaavat kotimaahansa sen hallitsijaparina.


title: Ramayana

text: Ramayanan tarinalla on eri paikallisten versioiden mukaan erilaisia painotuksia. Esimerkiksi Kambodžassa ja Thaimaassa Rama on Buddhan inkarnaatio ja Malesiassa puolestaan islamilaisten sulttaanien esi-isä. Paikallisissa versioissa tarina itse sijoitetaan myös usein paikalliseen ympäristöön. Myös jotkin tarinan henkilöhahmojen piirteet muuttuvat eri versioissa. Hanuman esitetään joskus Raman poikana tai esimerkiksi Thaimaassa lemmekkäänä naistensankarina.


title: Wieger Mensonides

text: Wieger Emile Mensonides (s. 12. heinäkuuta 1938 Haag, Etelä-Hollanti) on entinen alankomaalainen uimari, joka voitti pronssimitalin 200 metrin rintauinnissa Rooman 1960 kesäolympialaisissa. Kesti neljäkymmentä vuotta ennen kuin seuraava alankomaalainen miesuimari voitti olympiamitalin: Pieter van den Hoogenband seurasi Mensonidesin jalanjälkiä voittamalla 100 metrin vapaauinnissa kultaa Sydneyn 2000 kesäolympialaisissa.


title: Arvo Lehesmaa

text: Arvo Aleksander Lehesmaa (vuoteen 1928 Nylund; 22. lokakuuta 1901 Pori – 18. toukokuuta 1973 Helsinki) oli suomalainen näyttelijä.


title: Arvo Lehesmaa

text: Lehesmaa oli ansioitunut teatterinäyttelijä, ja hän esiintyi 1940-luvulta lähtien myös lukuisissa elokuvissa. Yli 80 elokuvaroolia tekevät hänestä yhden ahkerimmista suomalaisista näyttelijöistä. Hän esiintyi etupäässä Suomen Filmiteollisuuden tuottamissa elokuvissa. Hän oli muun muassa yksi Matti Kassilan, Ville Salmisen ja Edvin Laineen luottonäyttelijöistä, ja hän esitti niin koomisia kuin vakaviakin rooleja.


title: Arvo Lehesmaa

text: Lehesmaan menestysrooleja näyttämöllä olivat muun muassa "Nummisuutarien" Esko ja "Othellon" Jago, ja tunnetuimmat valkokangasroolit nähtiin elokuvissa "Mikä yö" (Majuri Hector) (1945), "Pitkäjärveläiset" (Sotamies Modig) (1951), "Valkoinen peura" (Tsalkku-Nilla) (1952), "Viisi vekkulia" (Professori Sinimaa) (1956) ja "Taas tapaamme Suomisen perheen" (Volmar-vaari) (1959).


title: Arvo Lehesmaa

text: Lehesmaa muistetaan myös elokuvista "Ryysyrannan Jooseppi" (1955) ja "Komisario Palmun erehdys" (1960) sekä Aarne Tarkaksen 1960-luvun alun seurapiirikomedioista ja monista pikkurooleista "Pekka Puupää" -elokuvissa. Lehesmaan viimeiseksi rooliksi jäi pieni viestintuojan rooli Edvin Laineen suurtyössä "Täällä Pohjantähden alla" (1968).


title: Arvo Lehesmaa

text: Arvo Lehesmaan puoliso oli vuodesta 1926 näyttelijä Aino-Inkeri Notkola.


title: Khaemwase

text: Prinssi Khaemwase oli Egyptin faaraon Ramses II:n neljäs ja parhaiten tunnettu poika, jonka hän sai Isetnofretin kanssa.


title: Khaemwase

text: Hänellä oli kruununprinssin asema isänsä 50–55 hallintovuotena ennen kuolemaansa. Hän myös palveli Ptahin ylipappina ja Memfisin kuvernöörinä. Hän entisöi useita aiempien kuninkaiden ja ylimysten patsaita kuten Sepseskafin, Sahuran ja Nyuserre Inin. Hän entisöi myös Unasin pyramidin Sakkarassa. Tämän takia häntä kutsutaan joskus ”ensimmäiseksi egyptologiksi”.


title: Khaemwase

text: Myöhempinä aikoina Khaemwase on muistettu viisaana miehenä ja kuvattiin sankariksi useissa tarinoissa. Hänen uskotaan olevan haudattu Sakkaraan.


title: Siirtymätalous

text: Siirtymätalous eli transitiotalous on talous, joka on siirtymässä suunnitelmataloudesta markkinatalouteen. Siirtymätaloudet vähentävät talouden säätelyä ja käyvät läpi talouden osa-alueiden liberalisoinnin. Olennaisin muutos on, että hintojen annetaan määräytyä markkinoilla kysynnän ja tarjonnan mukaan. Lisäksi yleensä alennetaan tuontitulleja, yksityistetään valtion hallitsemia yrityksiä ja pyritään luomaan rahoitusmarkkinat. Muutokset johtavat usein tulojen ja varallisuuden epätasa-arvon lisääntymiseen, korkeaan inflaatioon ja bruttokansantuotteen laskuun ainakin lyhyellä aikavälillä. Yleisimmin termiä siirtymätalous käytetään entistä Itä-Euroopan kommunistimaista.


title: Siirtymätalous

text: Kansainvälinen valuuttarahasto arvioi vuonna 2000 seuraavat maat siirtymätalouksiksi


title: Little Fighter 2

text: Little Fighter 2 on ilmaisjakeluun vuonna 1999 tehty peli, jonka ovat luoneet Starsky Wong ja Marti Wong. Pelin uusin versio on tällä hetkellä 2.0. Peli on suosittu ympäri maailmaa ja sillä on miljoonia pelaajia. Pelistä on julkaistu myös nettipelaamiseen tarkoitettu versio Little Fighter Online. Peli on U1 Technology -yhtiön ja Marti Wongin luoma 3D-peli, joka on huomattavasti kehittyneempi versio kuin LF2. Tarina on aivan uusi, ja hahmoja on yli 50.


title: Little Fighter 2

text: Pelissä on tarkoitus voittaa vastustajat käyttämällä taistelutaitoja tai erilaisia taikoja. Jokaisella hahmolla on omat kykynsä, esimerkiksi "Firen" pystyy ampumaan tulipalloja ja "Freeze" tekemään pyörremyrskyn, jonka sisällä olevat henkilöt jäätyvät. Pelissä on useita pelimoodeja, muun muassa mestaruusmoodi ja tasomoodi. Alkuperäisen pelin pohjalta modatuissa peleissä on myös hyvä oppia käyttämään erilaisia "Hell Move" -liikkeiksi kutsuttuja tekniikoita, jotka aiheuttavat suurta tuhoa ja saavat aikaan suurta vahinkoa vastustajaan. "Hell Move" -liikkeet ovat vaikeita oppia, mutta ne opittuaan niiden ei pitäisi olla ongelma.


title: Little Fighter 2

text: Marti Wong on alkuperäinen Little Fighter -pelien luoja. Hänen tarkoituksenaan oli luoda ihmisiä viihdyttävä peli, joka on kaikille ilmaiseksi ladattavissa. Vuonna 1995 Marti Wong alkoi luoda ensimmäistä Little Fighter -peliään, joka oli kirjoitettu C-kielellä. Marti oli myös tehnyt pelejä tätä ennen, kuten "Tekken Fighterin". Huhutaan myös että Little Fighterissa oleva Julian on Tekken Fightersin Jason. Marti kuvailee asiaa niin, että "siihen aikaan oli jatkuvasti lapsia jotka vain halusivat taistella. Pelissä pääsee valitsemaan yhden hahmon 11:sta, ja jokaisella hahmolla on kolme erikoistekniikkaa. Lopulta pitää vain taistella pelissä." Little Fighter (1) saavutti kohtuullisen suosion, enimmäkseen freeware-pelien pelaajien keskuudessa.


title: Little Fighter 2

text: Vuonna 1999 Marti päätti luoda uudemman version Little Fighter -pelistä ystävänsä Starsky Wongin kanssa (Marti ja Starsky eivät ole sukulaisia, vain hyviä ystäviä ja opiskelukavereita). Kun Little Fighter 2 -pelin ensimmäinen versio julkaistiin, se saavutti heti suuren suosion. Peli levisi nopeasti ja oli jo kolmen kuukauden kuluttua ladattavissa yli tuhansilta eri sivuilta. Pelin suosio jatkui, ja päivitettyjä versioita pelistä alkoi ilmestyä aina vain uusimpaan, versioon 1.9c:n asti.


title: Little Fighter 2

text: Little Fighter 2 on edelleen yksi suosituimpia freeware-pelejä, ja peli, jonka Sprite-sheet-pohjilta on tehty lukuisia flash-animaatioita ja luotu omia hahmoja peliä varten.


title: Little Fighter 2

text: Yksi suosittu puoli LF2-pelissä on se, että peliä saa muunnella vapaasti halunsa mukaan. Oman versionsa saa vapaasti julkaista LF2:n kotisivuilla, mutta se ei saa olla kaupallinen tuote, vaan ilmaiseksi ladattavissa.


title: Little Fighter 2

text: Vuonna 2005, kun versio 1.9c julkaistiin, Marti ja Starsky lähtivät omille teilleen. Marti tutustui U1 Technology -yhtiöön, jossa alettiin luoda uutta Little Fighter Online -peliä, ja Starsky jatkoi matkaansa Amerikkaan, jossa hän jatkoi opiskeluaan ja meni lopulta töihin Department of Computer Science University of Californiaan, Los Angelesiin.


title: Little Fighter 2

text: Syksyllä 2008 luotiin Little Fighter 2.0, joka oli hieman paranneltu versio aiemmasta. Suurin muutos lienee taustamusiikki. Uusi versio on ladattavissa pelin virallisilta sivuilta.


title: Little Fighter 2

text: Davis, Woody, Dennis, Freeze, Firen, Louis, Rudolf, Henry, John, Deep, Julian (pelin konna), Firzen (Freezen ja Firenin yhdistys joka tapahtuu toisia päin juoksemalla), LouisEX (Louis, joka on vaihtanut voimiansa vahvempiin), Bat.


title: Little Fighter 2

text: Justin, Knight, Jan, Monk, Sorcerer, Jack, Mark, Hunter, Bandit, Template (läpinäkyvä hahmopohja, joka on tarkoitettu omien hahmojen tekemisen apuvälineeksi (animaatioiden tekoon)).


title: Linda Moes

text: Linda Moes (s. 24. syyskuuta 1971 Veendam, Groningen) on entinen alankomaalainen uimari, joka osallistui kotimaansa riveissä kesäolympialaisiin 1988.


title: Linda Moes

text: Siellä hän sijoittui 100 metrin selkäuinnissa seitsemänn eksitoista (ajalla 1.11,87) ja 200 metrin selkäuinnissa yhdenneksitoista (ajalla 2.20,83). Moes ui myös rintauintiosuuden 4 × 100 metrin sekauintiviestissä, yhdessä Jolanda de Roverin (selkäuinti), Conny van Bentumin (perhosuinti), ja Karin Brienessen (vapaauinti) kanssa. He sijoittuivat viidensiksi, ajalla 4.12,19.


title: Linda Moes

text: Neljä vuotta myöhemmin, hieman ennen kesäolympialaisia 1992 Moes luovutti kisapaikkansa Alankomaiden joukkueessa. Kira Bulten korvasi hänet 4 × 100 metrin sekauintiviestissä.


title: Einari Ketola

text: Otto Einari Ketola (oik. Frestadius, 23. huhtikuuta 1904 Impilahti – 11. heinäkuuta 1980) oli suomalainen näyttelijä. Ketola esitti usein hyvin puheliasta suomalaismiestä.


title: Einari Ketola

text: Ketola esiintyi muun muassa Pekka Puupää -elokuvissa. Hän esiintyi 37 elokuvassa. Hänen suosituin hahmonsa oli korpraali Möttönen, joka esiintyi elokuvassa "Niin se on, poijaat!" (1942). Möttösen nimen keksi Reino Palmroth eli Reino Hirviseppä, mutta hahmon kehitti Ketola itse. Ketola esiintyi puujalkavitsejä kertovana kansanomaisena korpraali Möttösenä sotasairaaloissa ja rintamalla pidetyissä viihdytystilaisuuksissa ja asemiesilloissa.


title: Einari Ketola

text: Möttösen hahmo leimasi kuitenkin Ketolan niin, että hän ei sodan jälkeen enää saanut rooleja laatuteattereista. Tämän takana oli useitakin suomalaisia kommunisteja. He onnistuivat pelottelemaan muun muassa Kansallisteatterin johdon eli Arvi Kivimaan ja Arvi Tuomen niin pahoin, ettei kumpikaan uskaltanut antaa Ketolalle töitä (”Sinä olet kuulemma Neuvostoliiton mielestä fasisti ja jos sinut otetaan tänne töihin, niin puna-armeija tulee ja miehittää Suomen!”). Iloisen teatterin johtaja Hirviseppä ei välittänyt uhkailuista vaan antoi vanhalle ystävälleen ja yhteistyökumppanilleen töitä Iloisessa Teatterissa sekä sen lopettamisen jälkeen seuraajaksi Ossi Elstelän perustamassa revyyteatteri Punaisessa Myllyssä, josta aikanaan tuli Vallilan kesäteatteri. Ketola palvelikin Elstelää tämän uran loppuun asti eli vuoteen 1969. Silloin hän itsekin täytti 65 vuotta eli saavutti kansaneläkeiän.


title: Einari Ketola

text: Ketola oli pitkään eläkkeelle jäätyään sukulaisten ja ystävien tuen varassa; hänet oli erotettu sodan jälkeen Näyttelijäliitosta häntä etupäässä Möttösen hahmon ja yleensäkin toimineen propagandan vuoksi syvästi vihanneen, tuolloin Valtiollisen poliisin ylimääräisenä osastopäällikkönä toimineen kommunistijohtaja Aimo Aaltosen pelottelujen johdosta (”Se on Neuvostoliiton tahto!”) tekosyyllä, ettei hänen alansa kuulu näyttämötaiteeseen ja liittoon kuulumattomuus oli tekosyy evätä muutkin eläkkeet – ja kansaneläkettä koskevat paperit makasivat unohtuneina jonkun kommunistisen eläkevirkailijan paperipinoissa.


title: Einari Ketola

text: Lopulta Ketolan vanha ystävä toimituspäällikkö Risto Karlsson kirjoitti vuonna 1976 Ketolan kohtaloista artikkelin Seura-lehteen. Lehti kulkeutui myös presidentti Urho Kekkosen käsiin (tarkkaan ottaen Karlsson oli tehnyt ja postittanut eripainoksen artikkelista presidenttiä varten) ja hän julmistui lukiessaan näyttelijää kohdanneista vääryyksistä; presidentti otti asioista selvää ja muutama byrokraatti saikin saman tien potkut – jouduttuaan ensin vahvistamaan paperit, joilla Ketolalle vahvistettiin taannehtivasti vuodesta 1969 valtion erityistaiteilijaeläke. Koko vainon takana ollut Aimo Aaltonen ei uskaltanut hiiskahtaakaan julkisesti – päiväkirjalleen kyllä raivosi senkin edestä.


title: Einari Ketola

text: Presidentin otettua kaltoin kohdellun näyttelijän tällä tavoin suojelukseensa Ketolan viimeiset elinvuodet olivat ansaitun huolettomia. Esimerkiksi Haikon kartanoon kuntoutukseen päässeille sotaveteraaneille oli riemun paikka, kun saivat joukkoonsa muinaisen hauskuuttajansa – jonka taidot olivat jopa parantuneet vuosien varrella.


title: Salmenranta

text: Salmenranta voi tarkoittaa seuraavia:


title: Mundus

text: Mundus (, k. 536) oli bysanttilainen sotapäällikkö keisari Justinianus I:n aikana.


title: Mundus

text: Mundus oli ilmeisesti sukujuuriltaan hunni. Vuonna 530 Hänet nimitettiin Illyrian ja Tonavan magister militumiksi eli joukkojen komentajaksi. Hän pysäytti slaavien ja bulgaarien työntymisen Balkanille, ja vuonna 531 hän taisteli Belisariuksen rinnalla sassanideja vastaan.


title: Mundus

text: Mundus oli Konstantinopolissa vuonna 532 Nika-kapinan aikoihin. Hän pysyi uskollisena Justinianukselle, ja keisari määräsi Belisariuksen ja Munduksen kukistamaan kapinan. Kapinan kukistuttua Belisarius ja Mundus kokosivat kapinalliset Hippodoromiin, jossa heistä teloitettiin mahdollisesti jopa 30 000. Myös kapinalliset senaattorit teloitettiin.


title: Mundus

text: Vuonna 535 Mundus johti joukkonsa Dalmatiaan ostrogootteja vastaan. Hän kuoli taistelussa seuraavana vuonna.


title: Koirat

text: Koirat ("Canis") on koiraeläinten heimoon kuuluva suku. Suku on varsin vanha, se on ollut olemassa mioseenikaudelta lähtien. Siihen luetaan nykyään kuuluvaksi kuusi lajia alalajeineen, vaikkakaan eri lajien luokittelusta ei olla aivan yksimielisiä. Lajien geenit ovat lähes identtiset. Lisäksi kaikki "Canis"-suvun lajit pystyvät lisääntymään keskenään, ja syntyneet risteymät ovat myös lisääntymiskykyisiä. Esimerkiksi punasusi ja dingo on toisinaan luokiteltu omiksi lajeikseen.


title: Koirat

text: Caniformia ja Feliformia alkoivat kehittyä erilleen noin 43 miljoonaa vuotta sitten. Nykyisiä kettuja muistuttanut "Leptocyon" suku kehittyi noin 34 miljoonaa vuotta sitten, siitä kehittyivät muun muassa ketut ("Vulpes"). Sukuun "Canis" luetteva "Canis ferox" kehittyi "Eycyon davisista" noin 5 miljoonaa vuotta sitten plioseenikaudella. Samalla alueella noin 3,5 miljoonaa vuotta sitten eli susimainen "Canis lepophagus".


title: Korvuan rautatieasema

text: Korvuan rautatieasema () on entinen rautatieasema Suomen rataverkolla Metsäkylässä Taivalkosken kunnassa Koillismaalla. Se sijaitsee liikenteeltä suljetulla Pesiökylän ja Taivalkosken asemien välisellä rataosuudella, noin 27 kilometriä etelään Taivalkoskelta ja noin 54 kilometriä pohjoiseen Pesiökylästä. Liikennepaikka on nimetty kymmenen kilometrin päässä idässä olevan Korvuan kylän ja Korvuanjärven mukaan.


title: Korvuan rautatieasema

text: Liikennepaikan miehitys loppui 1.2.1967 ja henkilöliikenne päättyi muun radan kanssa 1982. Liikennepaikka lakkautettiin lopullisesti 9. tammikuuta 2005, käytännössä liikennepaikka on ollut lakkautettuna 4. elokuuta 2004 alkaen, kun Pesiökylän ja Taivalkosken välinen rataosuus suljettiin liikenteeltä liikennöintikelvottomana. Ratapiha kiskoineen on edelleen jäljellä. Asemarakennus siirtyi yksityisomistukseen 1989.


title: Korvuan rautatieasema

text: Jo puretun saksalaisten rakentaman kapearaiteisen Hyrynsalmen–Kuusamon kenttäradan linjaus seurasi keskeneräisen Taivalkosken radan linjausta aina Korvuan asemalle saakka. Korvualta kenttäradan linjaus kääntyi kohti koillista ja Kuusamoa, kun taas valtion rataverkon leveäraiteinen rataosuus johtaa pohjoisluoteeseen.


title: Raskasta joulua (vuoden 2004 albumi)

text: Raskasta joulua on vuonna 2004 julkaistu T2 Productionsin tuottama kokoelma joululauluja. Se on samannimisen projektin ensimmäinen julkaisu ja saanut sittemmin jatkoa useista levyistä. Levyä on myyty marraskuuhun 2016 mennessä yli 18 000 kappaletta, mikä oikeuttaa kultalevyyn.


title: Raskasta joulua (vuoden 2004 albumi)

text: Joululauluista on sovitettu levyille tavallista ”raskaammat” versiot. Levyillä esiintyy tunnettuja suomalaisia metallilaulajia kuten Marco Hietala ja Machine Menin Antony Parviainen.


title: Raskasta joulua (vuoden 2004 albumi)

text: Vuoden 2004 levyllä soittivat Erkka Korhonen (kitara, taustalaulu, basso), Janne Parviainen (rummut), Lauri Porra (basso), Kari Tornack (piano, syntetisaattori) ja Tero Kostermaa (koskettimet, ohjelmointi).


title: Korvua

text: Korvua on kylä Suomussalmen kunnassa Kainuussa. Se sijaitsee lähellä Suomussalmen ja Taivalkosken kunnanrajaa Korvuanjärven etelärannalla, linnuntietä mitattuna noin 33 kilometriä kaakkoon Taivalkosken keskustasta, ja noin 52 kilometriä pohjoiseen Suomussalmen keskustaajamasta. Lähin toinen kylä on neljän kilometrin päässä sijaitseva Pyhäkylä. Entinen Korvuan rautatieasema sijaitsee kymmenen kilometrin päässä kylän länsipuolella Taivalkosken kunnassa.


title: Kaupunkimaantiede

text: Kaupunkimaantiede on kulttuuri- ja soveltavan maantieteen osa, joka selvittelee kaupunkien rakennetta, syntyä ja toimintaa. Kaupunkimaantiede kuuluu aluetieteeseen, jossa tutkimuskohtia ovat tila ja ihmistoiminnan yhteiskunnallinen tilallisuus (sosiospatiaalisuus). Kaupunkimaantieteellä on sidoksia kaupunkitaloustieteeseen, kaupunkiekologiaan, kulttuurimorfologiaan ja mm. sosiologiaan. Kaupunkitutkimuksen teemoja voivat olla esimerkiksi kaupunkirakenteessa tapahtuvat muutokset, kaupunkiuudistus, kaupunkimuutoksen taustalla olevat toimijat ja ristiriidat, kaupunkiympäristön kokeminen ja kaupunkiluonto sekä näiden yhteydet kaupunkipolitiikkaan ja Kaupunkisuunnitteluun.


title: Kaupunkimaantiede

text: Suomessa kaupunkimaantiedettä voi opiskella Helsingin yliopiston geotieteiden ja maantieteen laitoksella.


title: Kaupunkimaantiede

text: On laadittu useita teorioita siitä, miten kauppa, teollisuus ja eri yhteiskuntaluokat jakautuvat eri etäisyyksille liikekeskustasta.


title: Venäjän vuoden 1998 talouskriisi

text: Venäjän vuoden 1998 talouskriisi oli Venäjän federaation historian tapahtuma, jolloin Venäjän talous ajautui maksukyvyttömyyteen. Kriisin seurauksena monet maan pankit romahtivat elokuussa 1998. Talouskriisi vei 20–30 % venäläisten reaaliansioista ja noin 5 % Venäjän kokonais-BKT:stä.


title: Venäjän vuoden 1998 talouskriisi

text: Venäjän suuri budjettialijäämä ja siihen liittyvä velkaantuminen teki Venäjästä kriisialttiin. Venäjän hallitus rahoitti menojaan GKO-obligaatioilla. Kun obligaatioita alettiin tarjota myös ulkomaisille sijoittajille, joutui Venäjä alttiiksi kansainvälisen talouden muutoksille. Vuonna 1997 alkunsa saanut Aasian talouskriisi pudotti raaka-aineiden hintoja ja kysyntää, joka vähensi polttoaineiden viennistä riippuvaisen Venäjän tuloja ja kasvatti sen budjetin alijäämää entisestään. Sijoittajat vetivät sijoituksiaan pois kehittyvistä maista kattaakseen Aasian talouskriisin jo aiheuttamia tappioita ja ehkäistäkseen niiden kasvamista. Sen seurauksena ulkomaisia sijoituksia vedettiin pois myös Venäjältä. Sijoittajien kiinnostuksen lasku nosti GKO-velan korkoja, mikä edelleen vaikeutti Venäjän federaation budjetin rahoitusta. GKO-obligaatiot jouduttiin mitätöimään, jolloin niihin sijoittaneet menettivät rahansa. Se romahdutti ruplan kysynnän ja aiheutti valuuttakriisin ja Venäjän federaation maksukyvyttömyyden elokuussa 1998. Venäjän osakemarkkinat romahtivat ja ulkomaiset yritykset pakenivat Venäjältä.


title: Venäjän vuoden 1998 talouskriisi

text: Ruplan devalvaatio köyhdytti kansaa, mutta myös paransi Venäjän teollisuuden kilpailukykyä. Positiivinen talouskasvu alkoi melko pian vuoden 1999 toisella neljänneksellä, ja alkoi pian hidastua. Hyperinflaatiota ei devalvaation takia tullut, koska johto pidättyi laajamittaisesta keskuspankkirahoituksesta. Venäjän talouskasvua selitetään pitkälti vuoden 1998 ruplan romahduksen ja energian maailmanmarkkinahintojen nousun yhteisvaikutuksella. Ruplan romahdus paransi kotimaiden teollisuuden kilpailukykyä ja supisti tuontia. Venäjä on merkittävä energian viejä, se tuottaa suuria määriä öljyä ja maakaasua.


title: Pyhäkylä

text: Pyhäkylä on kylä Suomussalmen kunnassa Kainuussa. Se sijaitsee linnuntietä mitattuna noin 50 kilometrin päässä kunnan keskustaajamasta Suomussalmesta pohjoiseen, lähellä Taivalkosken rajaa.


title: Pyhäkylä

text: Kylän ympärillä sijaitsee neljä järveä, Pyhäjärvi, Iso-Kontainen, Haukijärvi sekä Korvuanjärvi. Kylän pääelinkeinot ovat maanviljely ja metsätalous. Kylällä ei ole nykyisin omaa koulua.


title: Prost AP01

text: Prost AP01 oli Loïc Bigois'n suunnittelema auto, jolla Prost-talli kilpaili kaudella 1998. Autoa ajoivat ranskalainen Olivier Panis ja italialainen Jarno Trulli.


title: Prost AP01

text: Edellisen kauden hyvän tuloksen jälkeen kausi 1998 oli Prostille katastrofi. Auton suurin ongelma oli vaihdelaatikko: se oli epäluotettava ja painava, ja se haittasi auton tasapainoa. Tämä vaikeutti autoon tehtävää kehitystyötä.


title: Prost AP01

text: Autolla ajettiin pisteille vain kerran. Pisteen saavutti Jarno Trulli sateisessa Belgian Grand Prix'ssa, jossa todella moni joutui keskeyttämään. Kyseisessä kilpailussa Panis oli joutunut keskeyttämään jo ensimmäisellä kierroksella sattuneessa joukkokolarissa. Tallilla oli käytössä vain yksi vara-auto, ja koska Trulli sai sen käyttöönsä, ei Panis päässyt enää kilpailuun mukaan.


title: Prost AP01

text: Talli sijoittui valmistajien MM-sarjassa yhdeksänneksi saavuttaen vain yhden pisteen.


title: Sveitsinpaimenkoira

text: Sveitsinpaimenkoira-luokitus käsittää neljä sveitsiläistä karjakoiraa:


title: Óscar Miñambres

text: Óscar Miñambres Pascual (s. 1. helmikuuta 1981 Fuenlabrada, Madridin maakunta, Espanja) on espanjalainen entinen jalkapalloilija. Hän pelasi oikeana laitapuolustajana.


title: Óscar Miñambres

text: Miñambres on Real Madridin kasvatti. Hän nousi kaudeksi 2001–2002 seuran edustusjoukkueeseen ja teki ensiesiintymisensä Mestarien liigan alkulohkon ottelussa Lokomotiv Moskvaa vastaan 30. lokakuuta 2001. Espanjan pääsarjassa Primera Divisiónissa hän pelasi ensimmäisen ottelunsa 10. helmikuuta 2002 Las Palmasia vastaan. Kaudella 2002–2003 hän pelasi 16 sarjaottelussa, ja pääsi kauden päätteeksi juhlimaan Espanjan pääsarjamestaruutta seuransa kanssa. Kaikkiaan hän pelasi Real Madridin edustusjoukkueessa 18 Espanjan pääsarjan, 9 Espanjan cupin ja 7 Mestarien liigan ottelua.


title: Óscar Miñambres

text: Kaudeksi 2004–2005 Miñambres lainattiin barcelonalaisseura Espanyoliin. Pelit Espanyolissa katkesivat kuitenkin jo viidennessä ottelussa vaikeaan polven nivelsidevammaan, joka muiden vammojen ohella piti Miñambresin sivussa kentiltä aina kauden 2006–2007 puoliväliin asti. Tällä välin hän palasi takaisin Real Madridiin, jossa hän pelasi ensimmäiset minuuttinsa tasan kaksi vuotta loukkaantumisensa jälkeen paikallisvastustaja Atléticoa vastaan puheenjohtaja Jesús Gilin muisto-ottelussa 22. joulukuuta 2006. Tammikuussa 2007 hänet rekisteröitiin jälleen edustusjoukkueen kokoonpanoon, mutta virallisia otteluita hän ei kauden 2006–2007 aikana pelannut.


title: Óscar Miñambres

text: Kesällä 2007 Miñambres siirtyi kolmivuotisella sopimuksella Segunda Divisiónissa pelanneeseen alicantelaiseen Hérculesiin. Hän päätyi kuitenkin purkamaan sopimuksensa vain muutamia tunteja sen allekirjoittamisen jälkeen vedoten aikaisempaan polvivammaansa, josta hän ei kokenut vielä parantuneensa.


title: Territoriaaliperiaate

text: Territoriaaliperiaatteella (lat. "territoriaalinen" = "tiettyä aluetta koskeva") eli alueperiaatteella tarkoitetaan periaatetta, jonka mukaan valtion rikoslakia sovelletaan kaikkiin sen alueella tehtyihin tekoihin siitä riippumatta, minkä valtion kansalainen tekijä on. Territoriaaliperiaatetta käytetään myös muilla oikeuden aloilla ilmaisemaan valtion tuomiovallan ja lakien käyttämistä sen alueella.


title: Territoriaaliperiaate

text: Territoriaaliperiaatteesta on keskusteltu muun muassa EU:n jäsenvaltion oikeusjärjestelmän harmonisoinnin yhteydessä, kun eri valtioiden oikeusjärjestelmien välisten erojen on katsottu muodostavan esteitä Euroopan rikosoikeudelliselle yhteistyölle.


title: Tupamaros

text: Tupamaros eli Movimiento de Liberación Nacional - Tupamaros (MLN-T; ) oli sissiliike, joka vaikutti Uruguayssa 1960- ja 1970-luvuilla. Sen tärkein johtaja oli marxilainen Raúl Sendic (1926–1989). Vuonna 1989 Tupamaros liittyi Frente Amplio (Laaja rintama) -koalitioon.


title: Tupamaros

text: Liike sai nimensä inkakapinallisen Túpac Amaru II:n mukaan. Se aloitti toimintansa jakamalla varastettua ruokaa ja rahaa köyhille Montevideossa 1960-luvun alussa. Vuosikymmenen lopulla se siirtyi kidnappauksiin, "aseelliseen propagandaan" ja salamurhiin. Tupamarojen kaupunkisissi-taktiikkaan vaikutti etenkin Carlos Marighellan vuonna 1969 julkaistu "Mini Manual do Guerrilheiro Urbano ("Kaupunkisissitoiminnan pienoiskäsikirja")".


title: Tupamaros

text: Liike kaappasi mm. pankinjohtaja Pereyra Rebervelin ja Britannian lähettiläs Geoffrey Jacksonin, ja murhasi FBI-agentti Dan Mitrionen, joka koulututti eri maiden poliisivoimia kapinallisten vastaisissa taktiikoissa. Tupamarojen huippuaikaa olivat vuodet 1970 ja 1971, jolloin kidnapattuja pidettiin kansanvankiloissa (Cárcel del Pueblo). Sen 106 jäsentä pakeni vuonna 1971 Montevideon Punta Carretan vankilasta. Presidentti Juan María Bordaberry ja häntä seurannut sotilasjuntta aloittivat veriset vastatoimenpiteet, joiden seurauksena jo vuonna 1972 Tupamaros oli heikentynyt merkittävästi. Sen merkittävimmät johtajat tuomittiin 12 vuoden vankeusrangaistuksiin.


title: Tupamaros

text: Kun Uruguay palasi demokratiaan 1985 ja vuonna 1989 hyväksyttiin yleinen armahdus, tupamarot muodostivat Movimiento de Participación Popular -puolueen, joka on nykyisin suurin vasemmistolaisen Frente Amplio -koalition jäsenistä.


title: Tupamaros

text: Raúl Sendic menehtyi ALS-tautiin vuonna 1989.


title: Chris Phillips

text: Chris Phillips (s. 9. maaliskuuta 1978 Fort McMurray, Alberta, Kanada) on kanadalainen uransa lopettanut jääkiekkopuolustaja. Hän oli Ottawa Senatorsin 1. kierroksen ja samalla koko vuoden .


title: Chris Phillips

text: Ennen NHL-uransa alkua Phillips pelasi juniorikiekkoa WHL:n Prince Albert Ridersin ja Lethbridge Hurricanesin joukkueissa kahden kauden ajan. NHL-uransa Phillips aloitti syksyllä 1997 ja lopetti keväällä 2016 edustaen ainoastaan Ottawa Senatorsia. aikana Phillips pelasi Ruotsin Elitserienissä Brynäs IF:n joukkueessa, jossa hän teki 27 pelaamassaan ottelussa tehot 5+3 ja istui 45 jäähyminuuttia.


title: Clive W. J. Granger

text: Sir Clive William John Granger (4. syyskuuta 1934 Swansea, Wales – 27. toukokuuta 2009 San Diego, Kalifornia) oli walesilaissyntyinen ekonomisti ja Kalifornian yliopiston professori.


title: Clive W. J. Granger

text: Vuonna 2003 Ruotsin keskuspankki myönsi Grangerille ja New Yorkin yliopiston Robert Englelle Nobelin taloustieteen muistopalkinnon ekonometristen aikasarjojen tutkimuksesta.


title: Clive W. J. Granger

text: Granger opiskeli Nottinghamin yliopistossa ja väitteli tohtoriksi vuonna 1959. Hän työskenteli yliopiston tilastotieteen ja matematiikan laitoksen luennoitsijana. Vuonna 1974 Granger siirtyi Kalifornian yliopiston professoriksi. Hän jäi tehtävästä eläkkeelle vuonna 2003, jolloin hänestä tuli emeritusprofessori. Granger kuului American Academy of Arts and Sciences -tiedeyhteisöön.


title: Clive W. J. Granger

text: Granger aateloitiin ritariksi vuonna 2005.


title: Elbe Häkkinen

text: Elbe Häkkinen (o.s. Rokkanen, 2. syyskuuta 1914 Pietari – 6. huhtikuuta 1951 Helsinki) oli suomalainen säveltäjä ja sanoittaja. Hän käytti nimimerkkiä "Lalli". Hän oli Mirjam Helinin sisar, ja hänen isänsä oli PSO:n kauppaneuvos Oskar Rokkanen.


title: Elbe Häkkinen

text: Elbe Häkkinen kuoli keltatautiin.


title: Elbe Häkkinen

text: Kauko Käyhkö teki joukon kappaleita, joihin hän laittoi tekijäksi K. Raikko, mutta Elbe Häkkinen oli ehtinyt rekisteröidä nimimerkin nimiinsä aikaisemmin kuin Käyhkö. Asiasta käytiin oikeutta. Oikeuden päätös oli, että Elbe Häkkinen saa Teosto-korvaukset näistä kappaleista, vaikka ne olivatkin Kauko Käyhkön tekemiä.


title: Spit

text: Spit voi tarkoittaa:


title: Leri Leskinen

text: Jari ”Leri” Leskinen (s. 24. syyskuuta 1967 Helsinki) on suomalainen säveltäjä, muusikko ja yrittäjä. Hänen instrumenttinsa on piano ja muut kosketinsoittimet. Leskinen on säveltänyt ja tuottanut musiikkia muun muassa Samuli Edelmannille, lauluyhtye Rajattomalle ja Sakari Kuosmaselle. Hänen säveltämiään ovat muun muassa "Levottomat-" ja "Kuutamolla"-elokuvien tunnuslaulut. Levottomat-elokuvan musiikista hän sai Jussi-palkinnon. Hän on säveltänyt musiikin marraskuussa 2007 ensi-iltansa saaneeseen elokuvaan "Joulutarina". Yhdessä Kim Kuusen kanssa hän on säveltänyt "Pohjantähtimarssin".


title: Leri Leskinen

text: Leskinen on säveltänyt musiikkia myös TV-sarjoihin ja mainoksiin. Muun muassa Finnair on käyttänyt Leskisen säveltämää musiikkia vuodesta 1995, viimeksi mainoselokuvissaan "Poro ja Panda". Leskinen esiintyi myös Idols-laulukilpailun kaikilla tuotantokausilla toimien bändin johtajana ja soittaen kosketinsoittimia.


title: Leri Leskinen

text: Leskinen on toiminut Vain Elämää -sarjan kapellimestarina ja sovittajana kaikilla tuotantokausilla.


title: Leri Leskinen

text: Leri Leskinen toimii Helsingin Punavuoressa toimivan studioyrityksen vetäjänä. Hän toimii myös tuottajana ja A&R -tehtävissä Warner Music Finlandissa.


title: Dino Ciccarelli

text: Dino Ciccarelli (s. 8. helmikuuta 1960 Sarnia, Ontario, Kanada) on kanadalainen entinen jääkiekkoilija. Hän pelasi 19 kautta National Hockey Leaguessa, pisimpään Minnesota North Starsissa. Hän keräsi NHL-urallaan 1 200 tehopistettä.


title: Dino Ciccarelli

text: Ciccarellia pidetään yhtenä parhaista pelaajista, jotka eivät koskaan voittaneet Stanley Cupia. Hän pelasi cupin loppuottelussa kaudella 1994–1995 Detroit Red Wingsin riveissä, kun se hävisi mestaruuden New Jersey Devilsille. Hän siirtyi Tampa Bay Lightningiin kaudeksi 1996–1997, ja saattoi vain seurata sivusta Red Wingsin voittaessa Stanley Cupin.


title: Dino Ciccarelli

text: Ciccarelli valittiin vuonna 2010 Hockey Hall of Famen jäseneksi.


title: Aleksi Keränen

text: Aleksi Keränen (s. 1. maaliskuuta 1981 Lahti) tunnetaan tamperelaisen Bloodpit-yhtyeen nykyisenä basistina. Ennen Bloodpitiä hän soitti mm. Rusakossa ja Never Insidessä.


title: Europarlamenttivaalit 2009

text: Europarlamenttivaalit järjestettin 4.–7. kesäkuuta 2009 Euroopan unionin 27 jäsenmaassa. Europarlamenttiin valittiin yhteensä 736 meppiä. Bulgaria ja Romania osallistuivat vaaleihin ensimmäistä kertaa samanaikaisesti muiden kanssa.


title: Europarlamenttivaalit 2009

text: Europarlamentin PR-materiaaleissa sanottiin, että äänestäjän valitsema meppi joutuisi pohtimaan kysymyksiä kuten ”Kuinka sinä yhdistäisit perheen ja työn? Kuinka avoimia rajojemme pitäisi olla? Millaista energiaa sinä haluat? Pitäisikö rahoitusmarkkinoita säännellä tiukemmin?”


title: Europarlamenttivaalit 2009

text: Europarlamentin perinteisesti yhdentymismieliset sosialistit olivat vaalien alla huolissaan siitä, että kolmannes Ranskan sosialistiehdokkaista vastusti Euroopan perustuslakia. Vastustajat olivat lisäksi ehdokaslistansa kärkipäässä. Europarlamentaarikko Jo Leinenin mukaan varsinkaan sosialisteilla ei olisi varaa euroskeptisismiin tai eurovastaisuuteen.


title: Europarlamenttivaalit 2009

text: Liberaalit nostivat kampanjansa keskiöön kansalaisvapaudet. Talouskriisiin liittyen he korostivat kampanjansa avajaisissa vapaata markkinataloutta. Sosialistit puolestaan halusivat maailmanlaajuisen finanssijärjestelmän reformin, jotta talouskriisi ei uusiutuisi.


title: Óscar Humberto Mejía Victores

text: Óscar Humberto Mejía Victores (9. joulukuuta 1930 Guatemala – 1. helmikuuta 2016) oli Guatemalan presidentti sotilasvallan aikana 8. elokuuta 1983 – 14. tammikuuta 1986. Hän syrjäytti Efraín Ríos Monttin verettömässä vallankaappauksessa.


title: Óscar Humberto Mejía Victores

text: Espanja vaati hänen luovuttamistaan tuomittavaksi kansanmurhasta syytettynä.


title: Wolverine (täsmennyssivu)

text: Wolverine tarkoittaa seuraavia:Aihepiiriin liittyvät myös seuraavat:


title: Pinseri

text: Pinsereihin kuuluvat FCI:n luokituksen mukaan paitsi pinseri, myös sentyyppiset rodut. Nämä ovat apinapinseri, dobermanni, itävallanpinseri, kääpiöpinseri ja tanskalais-ruotsalainen pihakoira.


title: Alexis Amore

text: Alexis Amore (s. 29. joulukuuta 1978, Lima, Peru) on pornonäyttelijä, strippari ja malli.


title: Alexis Amore

text: Amore ja hänen vanhempansa muuttivat Redondo Beachiin, Kaliforniaan hänen ollessa 9-vuotias. Hän kävi kristillistä high schoolia Hermosa Beachissa ja toimi cheerleaderina. Hän aloitti mallin työt 15-vuotiaana esiintyessään Nordstromin mainoksissa ja julkaisuissa ja jatkoi esiintyen eri yritysten luetteloissa. Myöhemmin hän hankki rintaimplantit aloittaakseen uransa pornografian parissa.


title: Alexis Amore

text: Vuoden 1998 paikkeilla Amore pääsi töihin Playboyhin ja toimi mallina Playboy TV:ssä. Työskennellessään "Playboy's Nightcallsissa" hän haastatteli Jewel De'Nylea ja Alexa Raea heidän urastaan pornoteollisuudessa. Tyytyväisenä heidän vastauksiinsa ja kiinnostuneena alasta Amore otti yhteyttä Vivid Entertainmentiin, ja hänet palkattiin ensimmäiseen elokuvaansa "The Watcher 6".


title: Alexis Amore

text: Tammikuussa 2003 Amore palasi takaisin pornoteollisuuteen pidettyään pienen tauon ja liittyi "Jill Kelly Productionsiin". Hän kuitenkin erosi vuoden kuluttua ja teki sopimuksen "Anabolicin" kanssa. Sopimus ei sisältänyt ainoastaan videoilla esiintymistä, vaan myös ohjaamista. Hänen ensimmäinen ohjauksensa oli "Lascivious Latinas".


title: Carlos Castillo Armas

text: Eversti Carlos Castillo Armas (4. marraskuuta 1914 – 26. heinäkuuta 1957) oli Guatemalan johdossa 8. heinäkuuta 1954 lähtien salamurhaansa asti 1957. Hän nousi valtaan pian Jacobo Arbenz Guzmánin vallasta syösseen CIA:n operaatio PBSUCCESSin jälkeen.


title: Carlos Castillo Armas

text: Castillo Armas syntyi maanomistajasukuun Santa Lucía Cotzumalguapassa Escuintlan departementissa. Isä hylkäsi perheen ja hän jäi äitinsä kasvatettavaksi. Hän valmistui sotilasakatemia Escuela Politécnicasta ja sai myöhemmin koulutusta Kansasissa U.S. Army Command and General Staff Collegessa Fort Leavenworthissa. Hän osallistui vuoden 1944 kaappaukseen, joka syöksi vallasta Jorge Ubicon ja kenraali Juan Federico Ponce Vaidesin 1944. Hänestä tuli sotilasakatemian johtaja. Salamurhatun eversti Jacobo Aranan tukijana hän vastusti maan politiikan ottamaa liberaalia suuntausta presidentti Juan José Arévalon aikana ja yritti syöstä tämän vallasta hänen kautensa loppupuolella. Castillo Armas haavoitti yrityksessä ja pidätettiin, mutta hän pakeni 1951 Hondurasiin, jossa keräsi Arbenz Guzmánin vasemmistolaista politiikkaa vastustavia joukkoja.


title: Carlos Castillo Armas

text: Yhdysvallat pelästyi Guzmánin kansallistamispyrkimyksiä ja asetoimituksia Tšekkoslovakiasta. Maansa menettänyt United Fruit Company leimasi Guzmánin kommunistiksi, mikä sai CIA:n värväämään Castillo Armasin (koodinimi Calligeris) ja hänen joukkonsa. Operaatio PBSUCCESSia johdettiin Floridan Opa Lockasta. 1. toukokuuta 1954 alkoi "vapautusarmeijan" propagandaradio "La Voz de la Liberacion" tai operaatio SHERWOOD Guzmánia vastaan. 18. kesäkuuta Castillo Armas alle 300 miehen joukkoineen ylitti rajan Guatemalaan ja valtasi Esquipulasin ilman vastarintaa tai tappioita. Pommikoneiden saapuminen Guatemalan yläpuolelle pakotti Guzmánin eromaan 27. kesäkuuta Carlos Enrique Díazin hyväksi. Kaksi päivää myöhemmin armeija eversti Elfego Monzónin johdolla syrjäytti Díazin ja perusti sotilasjuntan. 2. heinäkuuta 1954 Castillo Armas kutsuttiin juntan jäseneksi, jolloin hän saapui riemusaatossa pääkaupunkiin ja kuusi päivää myöhemmin hän nousi juntan johtoon Monzónin sijaan. Heinäkuun lopussa maauudistusmääräys n:ro 900 peruttiin ja talonpojat joutuivat jättämään uudet maansa, jotka palautettiin banaaniyhtiölle.


title: Carlos Castillo Armas

text: 1. syyskuuta muut juntan jäsenet erosivat ja Carlos Castillo Armas julistettiin presidentiksi. Virkaan päästyään hän poisti äänioikeuden yli puolelta kansasta vaatimalla äänioikeuden ehdoksi lukutaitoa. CIA:n pyynnöstä hän perusti "Comité Nacional de Defensa contra El Comunismon", joka oli Latinalaisen Amerikan ensimmäinen moderni kuolemanpartio. Hän puhdisti hallituksen ja kielsi puolueet ja talonpoikien järjestöt ja perusti uudelleen Ubicon kauden salaisen poliisin. Vuoden 1954 lopulla Armas sääti ennalta ehkäisevän lain kommunismia vastaan, mikä lisäsi rangaistuksia mm. ammattiyhdistystoiminnasta.


title: Carlos Castillo Armas

text: Vuonna 1956 otettiin käyttöön uusi perustuslaki ja Armasista tuli presidentti nelivuotiskaudeksi. Presidentinpalatsin vartija Romeo Vásquez Sánchez ampui kuitenkin hänet 26. heinäkuuta 1957. Epäselväksi jäi kuka palkkasi myöhemmin ammuttuna löydetyn Vásquez Sánchezin surmaamaan Armasin, vai oliko hänellä muita motiiveja. Armasia seurasi Luis Arturo González López.


title: Molossikoira

text: Molossikoirat ovat saaneet nimensä muinaisilta molosseilta, joilla tiettävästi oli kookkaita, raskasrakenteisia vahtikoiria. Molossirodut ovat ikivanhoja. Niiden alkuperä lienee Kreikan luoteisosissa sijaitsevassa Epeiroksessa ja eteläisessä Albaniassa.


title: Molossikoira

text: Molossirodut jaetaan kahteen ryhmään: mastiffeihin ja vuoristokoiriin. Yleensä mastiffit ovat lyhyt- ja sileäkarvaisia, vuoristokoirat taas tuuheaturkkisia ja keskipitkä- tai pitkäkarvaisia. Castro laboreironkoira on kuitenkin poikkeuksellisesti vuoristokoira, vaikka sen karvapeite onkin lyhyt ja sileä. Jako määritellään virallisesti sen perusteella, onko rotu kotoisin vuoristosta vai ei. Esimerkiksi espanjanmastiffi ja pyreneittenmastiffi ovat vuoristokoiria mastiffi-nimityksestään huolimatta. Myös bernhardinkoira kuuluu vuoristokoiriin, vaikka onkin melko mastiffimainen.


title: Matti Rajakylä

text: Matti Aleksi Rajakylä (s. 14. elokuuta 1984 Kirkkonummi) on entinen suomalainen kilpauimari, jonka päälajeja olivat perhosuinti ja vapaauinti.


title: Matti Rajakylä

text: Hän voitti 50 metrin perhosuinnissa EM-pronssia Triesten lyhyen radan EM-kisoissa 2005 SE-ajalla 23,17. Budapestin pitkän radan EM-kilpailuissa 2006 hän sijoittui 50 metrin perhosuinnissa kuudenneksi. Helsingin EM-kisoissa 2006 Rajakylä voitti miesten 4×50 metrin sekauintiviestissä hopeaa.


title: Matti Rajakylä

text: Rajakylällä on myös maailmanennätys 24 tunnin uinnista, minkä hän ui muiden suomalaisten uimareiden kanssa syyskuussa 2005.


title: Matti Rajakylä

text: Hän osallistui loppuvuodesta 2008 tv-ohjelmaan "Tallitähdet", jonka hän myös voitti parinsa Emmin kanssa.


title: Matti Rajakylä

text: Keväällä 2009 Rajakylä ilmoitti lopettaneensa aktiiviuransa.


title: Allan Pinkerton

text: Allan Pinkerton (21. heinäkuuta 1819 – 1. heinäkuuta 1884) perusti Yhdysvaltain ensimmäisen ja tunnetuimman etsivätoimiston, Pinkertonin etsivätoimiston.


title: Allan Pinkerton

text: Pinkerton oli syntyjään skotti, ja muutti Yhdysvaltoihin vuonna 1842. Hän perusti Pinkertonin etsivätoimiston Chicagossa vuonna 1850. Toimisto saavutti kuuluisuutta ottamalla kiinni lukuisia junaryöstäjiä. Yhdysvaltain sisällissodan aikana Pinkerton toimi pohjoisvaltioiden tiedustelun päällikkönä ja kehitti lukuisia, yhä käytössä olevia tiedonhankintamenetelmiä. Pinkerton kuoli Chicagossa vuonna 1884.


title: Marianne Muis

text: Marianne Muis (s. 28. heinäkuuta 1968 Amsterdam) on alankomaalainen uimari, joka kilpaili kolmissa kesäolympialaisissa vuosina 1988–1996. Soulin olympialaisissa 1988 hän saavutti hopeaa 4 × 100 metrin vapaauintiviestissä; heidät voitti ainoastaan Itä-Saksan joukkue. Hänen siskonsa Mildred Muis oli mukana hopeajoukkueessa. Soulissa Marianne Muis saavutti myös parhaan henkilökohtaisen olympiasijoituksensa, kun hän oli 200 metrin sekauinnissa viides.


title: Marianne Muis

text: Euroopan-mestaruuskilpailuissa 1987 Muis saavutti hopeaa 4 × 100 metrin vapaauintiviestissä. Euroopan-mestaruuskilpailuissa 1989 hän saavutti kuusi mitalia: hopeaa 200 metrin vapaauinnissa, 200 metrin sekauinnissa, 4 × 100 metrin vapaauinnissa ja 4 × 200 metrin vapaauinnissa sekä pronssia 100 metrin vapaauinnissa ja 4 × 100 metrin sekauinnissa.


title: Mastiffi

text: Mastiffi tarkoittaa kolmea eri asiaa:


title: Mildred Muis

text: Mildred Muis (s. 28. heinäkuuta 1968 Amsterdam) on alankomaalainen uimari. Hän osallistui kaksiin olympialaisiin vuosina 1988–1992. Soulin olympialaisissa 1988 hän saavutti hopeaa 4 × 100 metrin vapaauintiviestissä. Samassa joukkueessa ui hänen siskonsa Marianne Muis.


title: Mildred Muis

text: Euroopan-mestaruuskilpailuissa 1985 Muis saavutti hopeaa 4 × 200 metrin vapaauintiviestissä. EM-kilpailuissa 1987 hän saavutti hopeaa 4 × 100 metrin vapaauintiviestissä. EM-kilpailuissa 1989 hän saavutti hopeaa molemmissa vapaauintiviesteissä sekä pronssia 200 metrin sekauinnissa.


title: Hennie Penterman

text: Henrika ("Hennie") Penterman (29. syyskuuta 1951, Amsterdam) on alankomaalainen uimari, joka edusti maataan kaksissa olympialaisissa, vuosina 1968 ja 1972. Méxicossa 1968 hän karsiutui alkuerissä 200 ja 400 metrin sekauinneista. Neljä vuotta myöhemmin seuraavissa olympialaisissa Penterman karsiutui myös alkuerissä samoista lajeista, lopulliset sijoitukset olivat 12. (200 metrin sekauinti), ja 11. (400 metrin sekauinti).


title: Ture Nerman

text: Ture Nerman (18. toukokuuta 1886 Norrköping – 7. lokakuuta 1969 Tukholma) oli ruotsalainen sosialisti, toimittaja ja kirjailija sekä hyvin tunnettu poliittinen aktivisti. Nerman istui valtiopäivillä vuodet 1930–1937 ja 1946–1953.


title: Ture Nerman

text: Nerman liittyi kansainväliseen sosialistiseen ryhmään ensimmäisen maailmansodan käynnistyttyä. Zeth Höglundin kanssa Nerman perusti vuonna 1917 Ruotsin kommunistisen liikkeen. Toisen maailmansodan aikana hän julkaisi voimakkaasti kansallissosialismin vastaista Trots allt! -lehteä.


title: Karl Kilbom

text: Karl Kilbom (1885–1961) oli ruotsalainen poliitikko, alkuun sosiaalidemokraatti, sitten kommunisti, sosialisti ja loppujen lopuksi jälleen sosiaalidemokraatti.


title: Karl Kilbom

text:
Kilbom vietti lapsuutensa Österbybrukissa Uppsalan ulkopuolella tyypillisessä työläisympäristössä. Hän oli sukujuuriltaan valloni. Kilbomin isä oli seppä, ja hän itsekin ryhtyi ammattiin jo varsin nuorena. Kun hän yritti järjestäytyä ammatillisesti, työnantaja uhkasi perhettä, ja isä käski pojan pysyä erossa politiikasta.
Karl Kilbom muutti 1903 Sandvikeniin ja astui Gävlen satamassa matruusiksi rahtilaivalle nimeltä "Thetis". Vuonna 1907 hän sai kutsun asepalvelukseen Ruotsin laivastoon taistelulaiva "Svealle".


title: Karl Kilbom

text: Armeijapalveluksen jälkeen Kilbom muutti Göteborgiin, jossa hän ryhtyi toimimaan Ruotsin sosiaalidemokraattisessa työväenpuolueessa ("SAP"). Puolueen jakauduttua 1917 Kilbom siirtyi Zeth Höglundin vallankumouksellisten ryhmään ja oli mukana muodostamassa Ruotsin sosiaalidemokraattista vasemmistopuoluetta, josta sittemmin tuli Ruotsin kommunistinen puolue ("SKP").


title: Karl Kilbom

text: Kilbom toimi hyvin tiiviisti Kommunistisessa internationaalissa, ja kun Zeth Höglund oli eronnut SKP:sta 1924, Kilbom nousi yhdessä Nils Flygin kanssa puolueen kärkeen. Vuonna 1929 puolueen enemmistö kuitenkin erotettiin Moskovasta Stalinilta tulleen käskyn vuoksi. Kilbomin lähipiirin enemmistö muodosti Sosialistisen puolueen ("SP"), joka tuomitsi stalinismin.


title: Karl Kilbom

text: Mutta 1937 Karl Kilbom erotettiin sosialistisesta puolueesta hänen ja Nils Flygin välisten erimielisyyksien vuoksi. Sosialistinen puolue kehittyi sen jälkeen Flygin johdolla kansallissosialismin suuntaan, kun taas Kilbom palasi sosiaalidemokraatteihin ja tuki ja kannatti Hanssonin koalitiohallituksen politiikkaa.


title: Karl Kilbom

text: Elämänsä loppupuolella Kilbom toimi Tukholman paikallispolitiikassa ja oli mukana toteuttamassa Tukholman metron laajentamista. Hän oli myös hyvin innostunut Ruotsin kansantalo- ja kansanpuistoliikkeestä.


title: Nauraminen

text: Nauraminen eli nauru on ihmisen tunnereaktio. Se on huvittuneisuuden, ilon ja joskus muiden tunteiden normaalia ilmaisemista. Nauraminen on ihmiselle tyypillistä, kun hän kuulee, näkee tai tuntee jotain hänestä hauskaa tai huvittavaa. Nauru voi olla myös reaktio fyysiseen kosketukseen, kuten kutittamiseen. Nauraessa ihminen paljastaa tavallisesti hampaansa ja vetää suupieliään ylöspäin. Hänen pallealihaksensa supistelee ja silmänsä kaventuvat. Lievempää nauramista, josta ei kuulu ääntä, kutsutaan hymyilemiseksi.


title: Nauraminen

text: Nauraminen on osa ihmisten välistä vuorovaikutusta, ja sen on arveltu kehittyneen alun perin sosiaalisen kanssakäymisen tarpeisiin. Nauramista käytetään osoituksena ryhmään kuulumisesta – se ilmaisee hyväksyntää ja positiivisia tunteita. Nauraminen on joskus tarttuvaa: yhden henkilön nauraminen voi saada toisetkin nauramaan. Myös ilokaasun eli typpioksiduulin hengittäminen ja jotkut päihteet voivat aiheuttaa nauramista. Voimakas nauraminen voi joskus laukaista kyyneleiden eritystä ja jopa lihaskipua.


title: Nauraminen

text: Huumoria ja nauramista sekä niiden psykologisia ja fysiologisia seurauksia ihmisessä tutkiva tieteenala on nimeltään gelotologia.


title: Nauraminen

text: Historiassa tunnetaan ainakin yhdeksän tapausta, jolloin ihminen on kuollut nauruun:


title: Kuljettaja

text: Kuljettaja voi viitata seuraaviin ammatteihin:


title: Raisio-kanava

text: Raisio-kanava on Raisiossa ja sen lähikunnissa näkyvä televisiokanava. Sitä pyörittää Raision kaupunki DNA:n kaapelitelevisioverkossa, ja se on Suomen ainoa kunnallinen televisiokanava. Raisio-kanavalla esitetään suurimman osan ajasta kaupungin tiedotuksia sisältävää ruutukehää. Muita ohjelmia ovat kaupunginvaltuuston kokoukset ja taltioinnit paikallisista tapahtumista.


title: Raisio-kanava

text: Kanava aloitti toimintansa vuonna 1988, ja se näkyy noin 15 600 taloudessa. Televisiolähetysten digitalisoimisen myötä sitä oltiin lopettamassa syksyllä 2007, mutta Raision kaupunginvaltuusto päätti kuitenkin lokakuussa hankkia laitteet digitaalisten lähetysten pitämiseen. Raisio-kanavan analogiset lähetykset lakkasivat väliaikaisesti maaliskuun 2008 alussa, mutta kanava jatkoi digitaalisena huhtikuussa.


title: Rick Rubin

text: Frederick Jay ”Rick” Rubin (s. 10. maaliskuuta 1963 Long Island, New York) on yhdysvaltalainen musiikkituottaja. Rubin on työskennellyt monipuolisesti niin rock-, pop-, rap-, country- kuin heavy metal -artistienkin kanssa. Näiden joukkoon kuuluvat esimerkiksi Metallica, Linkin Park, Slayer, Red Hot Chili Peppers, LL Cool J, Slipknot, Shakira, Justin Timberlake, System of a Down, Limp Bizkit, Johnny Cash , The Smashing Pumpkins ja Eminem.


title: Rick Rubin

text: "Rolling Stone" -lehti on kutsunut Rubinia maailman menestyneimmäksi musiikkituottajaksi kaikki genret huomioon ottaen. Music Television kutsui häntä vuonna 2005 viimeisten 20 vuoden ajan tärkeimmäksi tuottajaksi.


title: Rick Rubin

text: Rick Rubin syntyi 1963 New Yorkin Long Islandilla juutalaisen perheensä ainoaksi lapseksi. Hän on yhdeksänvuotiaasta asti ollut hyvin kiinnostunut taikuudesta. Kouluikäisenä Rubin soitti soolokitaraa The Pricks -nimisessä punkyhtyeessä. Hän ihaili 1970-luvulla erityisesti australialaista AC/DC:tä, jota hän pitää yhä kaikkien aikojen rock'n'roll-yhtyeenä. Vuonna 1980 Rubiniin teki suuren vaikutuksen soul-legenda James Brown, jonka konsertissa hän kävi. Rubin on kertonut halunneensa sen jälkeen tuoda samanlaisen tunteen ja grooven tuottamilleen levyille.


title: Rick Rubin

text: Rubin aloitti 1981 opinnot New Yorkin yliopistossa tavoitteenaan lakiura. Hän opiskeli päivisin ja kävi musiikkiklubeilla iltaisin. Hän alkoi kiinnostua punkin lisäksi myös silloin melko tuntemattomasta hip hop -musiikista ja toimi tiskijukkana opiskelija-asuntolassa. Hän soitti yliopistoaikanaan rock-yhtyeessä nimeltä Hose.


title: Rick Rubin

text: Rubin aloitti tuottajanuransa hip hopin parissa. Hän perusti Def Jam Records -levy-yhtiön Russell Simmonsin kanssa 1984 ja tuotti LL Cool J:n albumin "Radio" (1985) ja Beastie Boys -albumin "Licensed to Ill" (1986). Jälkimmäinen oli ensimmäinen rap-albumi, joka nousi listaykköseksi, ja samalla hip hopista tuli kaupallisesti merkittävä tyylilaji.


title: Rick Rubin

text: Rubin lähti Def Jamista ja perusti oman levy-yhtiönsä Def American. Hän siirtyi samalla rapista metallimusiikkiin ja tuotti vuodesta 1986 alkaen muun muassa Danzigin ja Slayerin albumeita. Rubinin tuottama "Blood Sugar Sex Magik" (1991) toi Red Hot Chili Peppersille ensi kertaa mainstream-menestystä ollen samalla uskollinen yhtyeen juurille. Rubinin yhteistyö Johnny Cashin kanssa 1990-luvulla ja 2000-luvulla nosti Cashin jälleen suosioon ja toi Rubinille menestystä, minkä seurauksena hän saattoi alkaa valikoida artistinsa entistä tarkemmin. Rubinin tuottamat artistit ovat edustaneet hyvin monipuolisesti eri tyylilajeja.


title: Rick Rubin

text: Rubin toimi Columbia Recordsin yhtenä johtajana 2007–2012.


title: Forum24

text: Forum24 on Oulun seudulla kahdesti viikossa ilmestyvä ilmaisjakeluna kaikkiin talouksiin ja yrityksiin jaettava uutis- ja ajankohtaislehti. Lehti jaetaan aamupäivisin kirjepostin mukana tiistaisin ja torstaisin, ja sen levikki on noin 90 000 kappaletta. Lehteä julkaisee Kaleva Oy:n tytäryhtiö Forum24 Oy.


title: Forum24

text: Lehti ilmestyy Oulun lisäksi Haukiputaalla, Kempeleessä, Kiimingissä, Limingassa, Oulunsalossa ja Tyrnävällä. Tiistaisin lehti jaetaan myös Muhoksen keskustaan. Vuoden 2007 alussa jakelualue laajeni myös Iin ja Ylikiimingin keskustaajamiin.


title: Forum24

text: Taloustutkimus Oy:n lehtien lukemistutkimuksen (8/2005) mukaan Forum24 on Oulun seudun luetuin lehti 15–44-vuotiaiden keskuudessa. Lehden jakelusta vastaa Posti Group.


title: Pentinkulma

text: Pentinkulma on Väinö Linnan "Täällä Pohjantähden alla" -romaanin kuvitteellinen tapahtumapaikka, kylä Hämeessä. Kylän esikuvana on urjalalainen kylä 1800-luvulta 1900-luvun puoleenväliin. Kirjailija Väinö Linna totesi lapsuudenmaisemiensa Urjalan Honkolan kylässä muistuttavan romaanitrilogian Pentinkulman maisemia, mutta muistutti myös eroavaisuuksista ja Pentinkulman luonteesta kirjailijan mielikuvituksessa syntyneenä paikkana. Väinö Linnan reitti on matkailukohde, joka kiertää Pentinkulman maalaismaisemissa.


title: Pentinkulma

text: Urjalan keskustassa on Pentinkulman ja Väinö Linnan mukaan nimettyjä teitä ja paikkoja. Urjalassa järjestetään vuosittain valtakunnallinen kirjallisuustapahtuma Pentinkulman päivät.


title: Craig Jones (muusikko)

text: Craig Michael Jones (s. 11. helmikuuta 1972) on yhdysvaltalainen muusikko, joka tunnetaan parhaiten yhtyeestä Slipknot. Jones on soittanut Slipknotissa koskettimia ja sampleja vuodesta 1996.


title: Craig Jones (muusikko)

text: Craig Jones tunnetaan myös nimillä 133, Pinhead, The Silent One, tai hänen numerostaan #5.


title: Craig Jones (muusikko)

text: Jones syntyi Des Moinesissa, Iowassa. Hän soitti aikaisemmin sekalaisissa yhtyeissä, kuten "Modifious", ennen liittymistään Slipknotiin vuonna 1996. Hän oli Slipknotin alkuperäisen kitaristin, Donnie Steelen sijainen. Steele lähti yhtyeestä heidän ensimmäisen demon Mate.Feed.Kill.Repeatin tekemisen aikana. Koska yhtye oli tuolloin saanut demonsa melkein valmiiksi, ei Jones ollut osallisena sen teossa. Ennen kuin vuosi ehti kulua loppuun, Jones oli korvannut Slipknotin entisen kitaristin ja hän vastasi yhtyeen sampleista.


title: Craig Jones (muusikko)

text: Alun perin Jonesilla oli naamion sijaan sukkahousut päässään ja yllään t-paita. Joskus hän saattoi käyttää sudennahkaista naamaria. Kun Jonesista tuli Slipknotin kosketinsoittaja, hän alkoi käyttää valkoista kiiltävää kypärää, joka oli koristeltu "Sinclair Oil" -nimisen yhtiön tarroilla. Myöhemmin kypärä maalattiin mustaksi ja vasaroitiin täyteen nauloja.


title: Radion viihdeorkesteri

text: Radion viihdeorkesteri oli vuonna 1953 perustettu Yleisradion suuri viihdemusiikkiin keskittynyt orkesteri.


title: Radion viihdeorkesteri

text: Orkesteri perustettiin Radion sinfoniaorkesterin kapellimestarin Nils-Eric Fougstedtin aloitteesta. Laadukkaan ohjelmiston, taitavien soittajien ja George de Godzinskyn johdon myötä orkesteri muodostui lähes käsitteeksi.


title: Radion viihdeorkesteri

text: UMO sai alkunsa Radion viihdeorkesterista 1970-luvun puolivälissä.


title: The Blues Brothers (elokuva)

text: The Blues Brothers on yhdysvaltalainen vuonna 1980 ensi-iltansa saanut John Landisin ohjaama musiikkikomediaelokuva, jossa pääosia näyttelevät John Belushi ja Dan Aykroyd. Pääosahahmot kehittyivät Saturday Night Live -televisio-ohjelman sketseistä. Elokuvan musiikkia esittävät maineikkaat rhytm and blues- ja soultähdet James Brown, Cab Calloway, Aretha Franklin, Ray Charles ja John Lee Hooker. Yhtenä "The Blues Brothersin" roolihahmona voidaan pitää myös elokuvan autoa "The Blues Mobilea".


title: The Blues Brothers (elokuva)

text: Kulttimaineen saanut elokuva kertoo parodisen tarinan kahden veljeksen yrityksestä pelastaa orpokoti sitä verorästien vuoksi uhkaavalta vararikolta. Jake ja Elwood Blues saavat tämän tehtävän itseltään Jumalalta. Pelastusyritys saa veljekset kokoamaan entisen The Blues Brothers -yhtyeen uudelleen rahojen keräämiseksi.


title: The Blues Brothers (elokuva)

text: Elokuva on kuvattu Chicagossa.


title: The Blues Brothers (elokuva)

text: Elokuvan vuonna 1998 ilmestynyt jatko-osa "Blues Brothers 2000" ei saanut vastaavaa suosiota kuin alkuperäinen. "Blues Brothers 2000" oli tekijöidensä kunnianosoitus edesmenneiden John Belushin, John Candyn ja Cab Callowayn muistolle.


title: The Blues Brothers (elokuva)

text: Blueslaulaja "Joliet" Jake Blues (John Belushi) vapautuu ehdonalaiseen Jolietin vankilasta ja saa vankilavirkailijalta (Frank Oz) siviilivarusteensa.


title: The Blues Brothers (elokuva)

text: Jake ärsyyntyy hänen veljensä Elwoodin (Dan Aykroyd) tullessa hakemaan häntä vankilasta vuoden 1974 Dodge Monacolla, joka on Mount Prospectin kaupungin entinen poliisiauto. Selitykseksi Elwood kertoo vaihtaneensa edellisen Cadillacin mikrofoniin, ja osoittaakseen auton soveltuvan uudeksi Bluesmobiiliksi hän hyppää sillä avautuvan nostosillan yli.


title: The Blues Brothers (elokuva)

text: Jälleennäkeminen orpokodin johtajan Sisar Mary Stigmatan eli "Pingviinin" (Kathleen Freeman) kanssa johtaa seikkailuun. Veljesten tavoite on kerätä verorästien maksamiseksi yhdessätoista päivässä 5 000 dollaria. Orpokodin talonmies Curtis (jazzlaulaja Cab Calloway) neuvoo menemään tiettyyn kirkkoon kuuntelemaan sen pappia. He noudattavat neuvoa, vaikka Jake mutisee vastaan.


title: The Blues Brothers (elokuva)

text: Jumalanpalveluksessa soulpappi (James Brown) kysyy Jakelta, näkeekö hän valon, ja hän saa ilmestyksen: Jumala käskee koota vanhan The Blues Brothers -yhtyeen ja kerätä rahat sen avulla. Kirkkokuorossa esiintyy myös Chaka Khan.


title: The Blues Brothers (elokuva)

text: Mutta jo aivan alussa Elwood on vähällä pilata kaiken: punaista päin ajamalla pojat saavat virkaintoisen poliisiparin peräänsä. Syntyy takaa-ajo, joka päättyy suuren kauppakeskuksen alueelle ja lopulta siihen, että ensin ajetaan muutama hieno liike säpäleiksi ja lopulta kaksi poliisiautoa ajaa - liian nokkelan pussitusyrityksen seurauksena - kolarin. Toisessa poliisiautossa on ajajana elokuvan ohjaaja John Landis. Veljekset poistuvat kaikessa rauhassa autollaan katolleen menneissä poliisiautoissa istujien puidessa nyrkkiä perään.


title: The Blues Brothers (elokuva)

text: Pojat majoittuvat Elwoodin kotiin, joka on rähjäisessä asuntohotellissa Chicagon metroradan vieressä. Salaperäinen nainen (Carrie Fisher) ammuskelee heidän peräänsä järeillä aseilla. Juuri kun poliisit ovat aamuyhdeksältä aikeissa tulla huoneen ovesta sisään, nainen räjäyttää talon; miehet kiipeävät pölyisinä mutta naarmuitta tiilikasan alta ja lähtevät toteuttamaan tehtäväänsä. Kolhuiset ja nolatut poliisit kömpivät raunioista ja luovuttavat - toistaiseksi.


title: The Blues Brothers (elokuva)

text: Elwood sanoutuu irti työstään aerosolipurkittamosta, ja veljekset alkavat koota yhtyettä.


title: The Blues Brothers (elokuva)

text: Viiden tärkeimmän jäsenen löytäminen on helppoa: he ovat muodostaneet ravintolayhtyeen ja luopuvat mieluusti moisesta vanhojen aikojen vuoksi - ja koska he ovat sen velkaa: Jake joutui vankilaan ryöstettyään huoltoaseman, jotta voisi maksaa poikien laskut.


title: The Blues Brothers (elokuva)

text: Matkalla tapaamaan kahta yhtyeen tärkeää jäsentä pojat hajottavat Illinoisin natsien mielenosoituksen, jolloin natsit loikkaavat lippuineen päivineen sillalta jokeen, mikä herättää sivustakatsojissa ääretöntä riemastusta. Natsijohtaja (Henry Gibson) saa raivokohtauksen ja uhkaa tappaa veljekset.


title: The Blues Brothers (elokuva)

text: Suvantona nähdään katuyhtye, jonka kitaristi-solistina on John Lee Hooker.


title: The Blues Brothers (elokuva)

text: Tämäkään tapaaminen ei aivan heti suju: kitaristi Matt Murphyn vaimo, "Soul Food" -kahvilan omistaja (Aretha Franklin), ei pidä ajatuksesta ja tuo ajatuksensa ilmi laulutulkinnalla "Think!", mutta Matt heittää esiliinan päältään, ottaa kitaransa ja lähtee poikien mukaan - ja vaimo tiuskaisee perään haikailevalle tiskaaja-saksofonisti Blue Loulle (Lou Marini), että menköön hänkin.


title: The Blues Brothers (elokuva)

text: Hovimestariksi ryhtynyt trumpetisti Mr. Fabulous (Alan Rubin) antaa periksi kovan kiusaamisen jälkeen.


title: The Blues Brothers (elokuva)

text: Soittimetkaan eivät ole ongelma, sillä Ray´s Music Exchange -liike (Ray Charles) myy soittimet luotolla, kun kaupassa ensin soitetaan vakuuttava, puoli kaupunginosaa tanssimaan saava yhteisnumero "Shake your tail feather".


title: The Blues Brothers (elokuva)

text: Kun yhtye on jälleen koossa ensimmäinen esitys menee vikaan "Rawhide", "Gimme Some Lovin", "Stand By Your Man": kantribunkkerin omistaja Bob (Jeff Morris) ei aiokaan maksaa palkkiota vaan vänkää että poikien on maksettava hänelle; hän tarjoaa heille ensin avokätisesti olutta, mutta ilmoittaakin sitten, että olut maksaa enemmän kuin soittopalkkio. Kaiken huipuksi paikalle saapunut kateellinen teksasilaisista punaniskoista koottu kantribändiThe Good Ol' Boys (DVD-tekstityksessä Kunnon Hempat, tarkempi käännös Hyvät jätkät) ryhtyy vainoamaan veljeksiä. Erityisen kiukkuinen on kantriyhtyeen soololaulaja ja kuski Tucker McElroy (Charles Napier). Takaa-ajo Bobin autolla tosin päättyy kolariin veljeksiä kauppakeskuksessa vainonneen poliisiauton ja vesipostin kanssa.


title: The Blues Brothers (elokuva)

text: Kaiken päälle salaperäinen nainen eli Jaken entinen morsian, jonka tämä aikoinaan hylkäsi alttarille, alkaa vainota heitä toinen toistaan järeämmillä aseilla. Lopulta Jake ja Elwood löytävät vanhan managerinsa ja saavat tämän hankkimaan heille kyllin tilavan ja siis tuottoisan esiintymispaikan; pojat mainostavat itse - tehokkaasti.


title: The Blues Brothers (elokuva)

text: Poikia saa tosin odottaa lavalle, mutta Curtis pelastaa tilanteen tulkitsemalla avauksena vanhan jazzklassikon "Minnie the Moocher".


title: The Blues Brothers (elokuva)

text: Tällä välin Elwood keksii punaniskojen auton ja suihkuttaa erikoiskovaa liimaa sen kaasupolkimen ympäri. Toinenkin spraypurkki löytyy hänen salkustaan: siinä on hiukan keskeneräistä kaasuseosta ja auton pyöränventtiiliin sopiva sumutinosa. Elwood työntää seosta sopivan keskeiselle paikalle pysäköidyn poliisiauton oikeaan eturenkaaseen, ja rengas räjähtää kun auto lähtee liikkeelle. seuraa uutta pellinräminää.


title: The Blues Brothers (elokuva)

text: Jake ja Elwood pääsevät lavalle. aluN pahaenteisen hiljainen tunnelma repeääkin miltei heti mahtimenestykseksi "Everybody Needs Someone To Love", "Sweet Home Chicago" - vaikka yleisön joukossa ovat niin pesäpallomailoin aseistetut punaniskat kuin kymmenittäin poliiseja. Johtava poliisi (John Candy) joka on salaa poikien fani, pysyy mukana tunnelmassa mutta punaniskat muuttuvat hetki hetkeltä kateudesta vihaisemmiksi.


title: The Blues Brothers (elokuva)

text: Mahtiesityksensä ansiosta Jake ja Elwood saavat levytyssopimuksen ennakkomaksuksi 10 000 dollaria. Levypomokaan ei pidä poliisien paikallaolosta ja auttaa pojat takatietä ulos. Entinen kostonhimoinen morsian tosin ammuskelee mutta Jake lirkuttelee häneltä jalat alta. Kohtaus on ainoa, jossa Jake ottaa aurinkolasit päästä. Siitä alkaa huima pakomatka Illinoisin poliisivoimien, natsien ja The Good Ol' Boys -yhtyeen saartorenkaasta kohti Illinosin verotoimistoa Chicagossa.


title: The Blues Brothers (elokuva)

text: Elwoodin liima saa Tuckerin saappaan juuttumaan kaasupolkimeen ja polkimen pohjaan. Punaniskojen auto päätyy ohjauskyvyttömänä veteen.


title: The Blues Brothers (elokuva)

text: Taka-ajon aikana romuttuu useita poliisiautoja ja natsipomo apureineen taittaa niskansa. Matkan päätteeksi Jake ja Elwood saavat peräänsä myös kansalliskaartin ja pelastusviranomaiset.


title: The Blues Brothers (elokuva)

text: Matka päätyy verotoimistoon kymmenien aseistettujen miesten saartamana kädessä kuitti orpokodin verorästeistä. Maksun kuittaavaa verovirkailijaa näyttelee elokuvaohjaaja Steven Spielberg. Heti kun kuitti on leimattu, Jake ja Elwood pidätetään. Vankilassa Jake, Elwood ja muut soittajat esittävät kappaleen "Jailhouse Rock" muille vangeille. Lopputekstien aikana näkyy kun Curtis, Cleophus, rouva Murphy ja kuvausryhmä esittävät kappaletta.


title: The Blues Brothers (elokuva)

text: Elokuvan The Blues Brothers -yhtye:


title: The Blues Brothers (elokuva)

text: Kaikki ovat lähes legendaarisiksi muodostuneita studiomuusikoita, joiden soittoa on kuultu jo 60-luvulta alkaen satojen eri artistien taustalla. Cropper ja Dunn kuuluivat aikoinaan legendaariseen Booker T. & the M.G.'s -yhtyeeseen, jonka tunnetuin hitti lienee instrumentaali Green Onions


title: The Blues Brothers (elokuva)

text: Bluesmobiilina käytettiin kolmeatoista vuoden 1974 "Dodge Monacoa" esittämään käytöstä poistettua illinoislaisen Mount Prospectin kunnan poliisiautoa. Ne kaikki sovitettiin eri tehtäviin kuten nopeaksi tai hyppyihin riippuen kuvattavasta kohtauksesta. Autot oli ostettu California Highway Patrolilta huutokaupassa. Lopussa olevaa takaa-ajokohtausta varten filmintekijät hankkivat 60 poliisiautoa $US 400 kappale; suurin osa romutettiin myöhemmin. Yli 40 stuntti-ajajaa palkattiin ja autoja korjailtiin ympäri vuorokauden.


title: The Blues Brothers (elokuva)

text: Kohtauksessa jossa Blues Brothersit saapuvat Richard J. Daley Centeriin käytettyä autoa viriteltiin useita kuukausia jotta se hajoaisi näyttävästi osiin. Kohtauksen patsaat, jotka näyttävät katsovan auton hajoamista, sijaitsevat itse asiassa toisaalla, Cook County Buildingin luona. Elokuva piti pitkään hallussaan ennätystä romutettujen autojen määrästä: 103 autoa romuksi joista 60 yhdessä kohtauksessa. Elokuvan jatko-osassa ennätys kuitenkin rikottiin 104:llä autolla.


title: The Blues Brothers (elokuva)

text: "The Blues Brothers" -elokuva sai kulttielokuvan aseman pian ensiesityksensä jälkeen. Elokuvan merkittäviin saavutuksiin liittyvät R&B- ja soul-musiikin tuominen uudelleen tavallisille musiikinkuulijoille elokuvan keinoin. James Brown ja Aretha Franklin saivat uuden alun uralleen tämän elokuvan avulla.


title: The Blues Brothers (elokuva)

text: Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi "Blues Brothersin" kaikkien aikojen sadan parhaan komedian listalle.


title: Voltaire (Beyblade)

text: Voltair ("Hiwatari Souichirou") on kuvitteellinen hahmo Beyblade-sarjassa.


title: Voltaire (Beyblade)

text: Voltair on kiero ja vakava, jonka ainut tavoite oli kaapata kaikki petosirut ja koota niistä tehokkaan armeijan, jotta hän voisi vallata koko maailman. Voltairin vallanhimo oli niin suuri, että hän jopa käytti omaa pojanpoikaansa Kaita hyväksi lähettämällä hänet luostariin Boris-nimiselle Beyblade-valmentajalle, joka opettaa bleidausta Moskovassa. Vuosien harjoittelun jälkeen Voltair käski Kaita etsimään kaikki petosirut ja kaappaamaan ne isoisälleen.


title: Voltaire (Beyblade)

text: Animessa Voltair toimii julmana rikollisena, kun taas mangassa hän on vain vakava Hiwatari yhtiön omistaja.


title: Voltaire (Beyblade)

text: Voltairin rooli on täysin erilainen kuin animessa, vaikka luonne onkin samanlainen vakava vanha mies. Hän johtaa Hiwatari-yhtiötä, jonka hän on nimennyt sukunimensä mukaan. Voltair ei myöskään pidä Beyblade-hyrristä ollenkaan ja usein valittikin siitä pojalleen, joka vietti turhan paljon aikaa niiden kanssa. Voltairin iän karttuessa hän luovutti yhtiönsä pojanpojalleen Kaille, jota hän piti huostassaan Kain isän lähdettyä tiehensä.


title: Fluoresenssi

text: Fluoresenssi on ilmiö, jossa aineen molekyylit absorboivat fotonin ja lyhyen ajan jälkeen emittoivat matalaenergisemmän fotonin, jolla on suurempi aallonpituus. Osa absorboituneen fotonin energiasta kuluu molekyylin vibraatioihin, rotaatioihin ja lämpöön. Tämän takia emittoituneen fotonin energia on pienempi ja aallonpituus suurempi, näkyvän valon aallonpituuden luokkaa. Absorboitunut säteily voi olla esimerkiksi ultraviolettivaloa tai röntgensäteilyä ja emittoitunut säteily näkyvää valoa.


title: Fluoresenssi

text: Fluoresenssi on yksi luminesenssi-ilmiön alalajeista. Siinä atomiin tuleva fotoni virittää atomin eli atomin elektroni siirtyy korkeammalle viritystilalle. Viritystilan purkautuessa syntyy joko samanenergiainen fotoni tai yksi tai useampi matalampienerginen fotoni. Loppuosa alkuperäisen fotonin energiasta siirtyy lämmöksi. Fluoresenssissa emittoidut fotonit havaitaan hyvin pian niiden absorption jälkeen.


title: Fluoresenssi

text: Fluoresenssi-ilmiötä käytetään hyväksi loistelampuissa, joiden lasiputken sisällä oleva kaasuuntunut elohopea emittoi valoa, kun siinä tapahtuu sähköpurkaus. Emittoitunut valo on kuitenkin ultraviolettivaloa, joka on näkymätöntä ihmissilmään ja jopa haitallista eläville eliöille ja ihmisille. Ultraviolettisäteily muuttuu loisteputken sisäpinnassa olevassa loisteaineessa näkyväksi valoksi.


title: Fluoresenssi

text: Yksi tapa tuottaa valkoinen LED perustuu siniseen LEDiin, joka on päällystetty eri aallonpituuksilla fluoresoivalla aineella, ja tuloksena LEDistä saadaan valkoista valoa.


title: Fluoresenssi

text: Plasmapaneelinäytöissä plasman synnyttämä ultraviolettivalo muutetaan fluoresenssin avulla näkyväksi valoksi.


title: Fluoresenssi

text: Fluoresenssi-sana tulee fluoriitti-mineraalista, joka koostuu kalsiumista ja fluorista, joka nimenomaan mahdollistaa fluoresenssi-ilmiön.


title: Fluoresenssi

text: Myös hampaat ja monilla valkaisevilla pesuaineilla pestyt vaatteet ovat fluoresoivia, kun niitä tarkastellaan ultraviolettivalossa.


title: Indri

text: Indri ("Indri indri") on Madagaskarin metsissä elävä, suurin jäljellä oleva puoliapina. Se on sukunsa ainoa laji.


title: Indri

text: Indri on noin 57-90 sentin pituinen ja 7-10 kilon painoinen. Indrin pää on pyöreä ja suippokuonoinen, korvissa on isot karvatupsut. Ruumis on hoikka ja raajat pitkät. Kädet ja jalkaterät ovat kapeat ja pitkät. Peukalo ja isovarvas ovat suuret ja vahvat. Häntä on surkastunut hyvin lyhyeksi. Pitkä, tiheäkarvainen ja silkkimäinen turkki on mustan ja vaalean kirjava. Vaaleata on päässä, kupeilla, eturaajoissa ja lanteilla. Vatsapuolen väri vaihtelee kalpeanharmaasta tummanruskeaan.


title: Indri

text: Indri oli ennen yleinen Itä-Madagaskarissa, mutta nykyään sen elinalue rajoittuu saaren koillisreunaan Antongilinlahden ja Masorajoen väliselle alueelle. Indrit elävät Trooppisessa sademetsässä merenpinnan tasosta 1800 metrin korkeuteen vuoristoon.